Wanita disengat tebuan semasa aktiviti rentas hutan
Oleh KOSMO!

20 Ogos 2020, 9:29 pm
Oleh ZAKI SALLEH
TANJUNG MALIM – Aktiviti riadah rentas hutan seorang wanita bertukar malang apabila dia disengat tebuan di Teratak River View, Ulu Bernam, Selangor hari ini.
Kejadian dipercayai berlaku kira-kira pukul 5.40 petang semasa mangsa sedang melalui kawasan denai berdekatan.
Komander Operasi Balai Bomba dan Penyelamat (BBP) Tanjung Malim, Azizul Ahmad Bizayan berkata, pihaknya menerima panggilan kecemasan pada pukul 6 petang bagi membantu BBP Kuala Kubu Baharu.
Katanya, mangsa seorang wanita berketurunan Melayu berusia 33 tahun telah disengat haiwan berbisa itu ketika melakukan rentas hutan di tempat kejadian.
“Sepasukan anggota BBP Tanjung Malim telah dihantar ke lokasi menaiki kenderaan pacuan empat roda untuk memberikan bantuan kecemasan.

“Mangsa dibawa turun menaiki kenderaan berkenaan sebelum diserahkan kepada petugas perubatan untuk tindakan selanjutnya,” katanya.
Mangsa yang mengalami lebam akibat sengatan kemudian dibawa ke Hospital Slim River untuk mendapatkan rawatan.
Operasi tamat sepenuhnya pada pukul 7.57 malam. – K! ONLINE


Ubah van lama jadi kediaman mewah
Oleh KOSMO!

20 Ogos 2020, 9:29 pm
LONDON – Seorang tukang kayu memanfaat tempoh perintah berkurung selama tiga bulan untuk mengubah suai sebuah van lama menjadi kediaman bergerak mewah di Somerset, England, lapor portal Mirror UK.
Daryl Lloyd Witt, 36, yang juga seorang peluncur ombak berkata, dia memasang impian bermalam di sebuah rumah bergerak semasa keluar meluncur dan tempoh perintah berkurung sejak April lalu membolehkan perkara itu direalisasikan.
“Sebaik pelaksanaan perintah berkurung diumum, saya ambil keputusan untuk membeli sebuah van dan mengubah suai sendiri hingga menjadi satu kediaman bergerak.

“Ada banyak kenderaan seperti ini yang digunakan peluncur tetapi agak kecil dan tidak sesuai untuk didiami atau menghabiskan masa selama beberapa minggu di dalamnya,” kata Witt.
Selepas projek itu selesai, dia memuat naik gambar van mewah itu ke laman media sosial dan dibeli sebuah syarikat untuk dijadikan hadiah satu pertandingan.
“Apabila melihat semula gambar van sebelum diubah suai, saya rasa seperti tidak percaya dengan hasilnya.

“Saya menjual van itu kepada sebuah syarikat pada harga £39,000 (RM215,860) untuk mereka menjadikannya sebagai hadiah cabutan bertuah,” ujarnya
Tambah Witt, dia tetap akan meneruskan usaha-usaha menghasilkan van dengan kediaman mewah pada masa akan datang. – AGENSI


Lelaki Perancis gelang merah jambu negatif Covid-19
Oleh NORLIDA AKMAR IDROS

20 Ogos 2020, 7:17 pm
LANGKAWI – Lelaki Perancis yang dikesan memakai gelang merah jambu di Lapangan Terbang Antarabangsa Langkawi (LTAL) di sini pada petang tadi sebenarnya telah menjalani saringan Covid-19 dan dalam perjalanan pulang ke pulau peranginan itu untuk kuarantin.
Warga asing terbabit menjalani saringan di Lapangan Terbang Antarabangsa Kuala Lumpur (KLIA) pada pagi ini dan didapati negatif wabak tersebut sebelum diarahkan supaya kuarantin di rumah.
Ketua Polis Daerah Langkawi, Superintendan Mohd. Iqbal Ibrahim memberitahu, Balai Polis Padang Mat Sirat menerima panggilan telefon daripada polis bantuan di LTAL tentang seorang lelaki warga asing yang baru tiba dari KLIA memakai gelang kuarantin kira-kira pukul 3.30 petang ini.
Kata beliau, lelaki itu menaiki pesawat Qatar Airways dari Paris ke Doha pada semalam dan seterusnya ke KLIA dengan pesawat sama.
“Dia tiba di KLIA pada pukul 8.25 pagi ini dan disaring oleh pihak Kementerian Kesihatan Malaysia (KKM) KLIA dan keputusan saringan tersebut adalah negatif Covid-19.
“Seterusnya lelaki itu diarahkan untuk menjalani kuarantin di rumahnya yang beralamat di Jalan Pantai Cenang, Langkawi,” katanya dalam satu kenyataan di sini hari ini.

Menurut Mohd. Iqbal, pihak KKM juga telah mengarahkan lelaki terbabit untuk bertemu dengan Tindak Cepat Krisis Kebangsaan(CPRC) Kedah pada 1 September yang mana dia dikehendaki menjalani saringan kali kedua pada 2 September ini.
“KKM Langkawi juga telah berhubung dengan KKM KLIA dan telah mendapat kebenaran untuk dia membuat kuarantin di rumah di Langkawi,” ujarnya.
Tambahnya, pihaknya dan KKM akan membuat pemantauan ke atas warga asing tersebut di rumahnya di sini bagi memastikan dia mematuhi arahan kuarantin tersebut.
“Nasihat saya agar netizen jangan panik dan sentiasa mengamalkan prosedur operasi standard KKM sepanjang berada di Langkawi,” katanya. – K! ONLINE


JBPM Sarawak diarah teliti bina balai bomba di Julau
Oleh KOSMO!

20 Ogos 2020, 6:17 pm
Oleh ISKANDAR SHAH MOHAMED
KLANG – Kementerian Perumahan dan Kerajaan Tempatan (KPKT) akan mengarahkan Jabatan Bomba dan Penyelamat Malaysia (JBPM) Sarawak meneliti semula pembinaan balai bomba kategori E di Julau.
Menterinya, Zuraida Kamaruddin berkata, pihaknya sebelum ini mendapati kawasan pedalaman itu tidak menepati ciri-ciri yang ditetapkan bagi pembinaan tersebut.
“Kementerian memang telah mengenal pasti 118 lokasi balai bomba kategori E itu namun ia tidak termasuk kawasan Julau.
“Bagaimanapun, kita bersedia memberi kelonggaran itu dan mengarahkan JBPM turun padang untuk melihat keperluan membina balai tersebut,” katanya ketika ditemui pada program Kenduri Rakyat Prihatin di Kampung Bukit Kapar di sini, hari ini.
Turut hadir, Ahli Dewan Undangan Negeri (ADUN) Sementa, Dr Daroyah Alwi.

Beliau berkata demikian bagi mengulas laporan beberapa portal yang melaporkan Parti Keadilan Rakyat (PKR) Cabang Julau mendesak Zuraida menunaikan janji membina 108 balai bomba kategori E di pedalaman Sarawak bagi memastikan kes kebakaran di kawasan itu dapat ditangani dengan lebih efektif.
Ketua Wanitanya, Angela Baca memaklumkan siri kejadian kebakaran sentiasa menjadi igauan penduduk di kawasan pedalaman kerana bimbang insiden tersebut menimpa mereka.
Ujar Zuraida, perkara seumpama itu tidak perlu dipolitikkan kerana beliau telah dua kali menjawabnya pada sidang Parlimen.
“Saya telah memberi penjelasan mengenainya sebelum ini dan beliau (Angela) dilihat seolah-olah
cuba berpolitik,” katanya.
Pada Mei lalu, media melaporkan JBPM mahu mewujudkan balai bomba kategori E khusus untuk kawasan pedalaman terutama di Sabah dan Sarawak termasuk kawasan pulau yang sering kali menghadapi musibah kebakaran.
Langkah mewujudkan kategori baharu balai bomba itu adalah usaha mempercepatkan tindakan sekiranya berlaku sebarang kebakaran di kawasan yang berjauhan dari balai bomba sedia ada. – K! ONLINE


MPKK pantau operasi perniagaan
Oleh KOSMO!

20 Ogos 2020, 6:21 pm
Oleh AZAHAR HASHIM
KULIM – Majlis Perbandaran Kulim (MPKK) akan memastikan semua premis perniagaan di empat mukim daerah itu mematuhi arahan penguatkuasaan baharu membendung penularan Covid-19 yang ditetapkan termasuk masa operasi hingga pukul 8 malam.
Empat mukim tersebut adalah Mukim Padang Meha, Mukim Padang Cina, Mukim Keladi dan Mukim Karangan.
Yang Dipertuanya, Dr. Nadzman Mustaffa berkata, pemantauan akan dilakukan di kawasan premis perniagaan bagi memastikan peniaga mematuhi setiap penguatkuasaan baharu yang ditetapkan itu.
“Semua jenis perniagaan dibenarkan beroperasi dari pukul 8 pagi hingga 8 malam sahaja kecuali stesen minyak, klinik perubatan swasta, pasar borong, kilang dan industri yang mempunyai kelulusan Kementerian Perdagangan Antarabangsa dan Industri,” katanya dalam satu kenyataan di sini hari ini.
Kata beliau, semua kedai makan dan restoran pula hanya dibenarkan menjual secara bungkus, servis penghantaran makanan atau pandu lalu sahaja.

“Beberapa pasar juga diarahkan untuk ditutup sementara antaranya di Taman Mutiara, Kelang Lama, Sungai Karangan, Merbau Pulas dan Taman Desa Aman,” ujarnya.
Menurut Nadzman, pihaknya juga mengambil keputusan menutup sementara Stadium Mini Keladi bagi sebarang aktiviti sukan dan rekreasi.
Tambahnya, MPKK mewajibkan pengusaha premis untuk menggunakan aplikasi MySejahtera bagi mendaftar dan mengawal kemasukan pelanggan dan pelawat. – K! ONLINE


Polis berkas suspek aniaya adik kandung
20 Ogos 2020, 7:24 pm
PETALING JAYA – Aduan seorang guru kaunseling kepada Jabatan Kebajikan Malaysia (JKM) membawa kepada penangkapan seorang remaja lelaki yang disyaki merogol adik kandungnya.
Suspek berusia 16 tahun itu ditahan di Jalan Universiti pada pukul 12.10 tengah malam tadi selepas pihak polis menerima laporan berhubung kejadian tersebut daripada JKM pada Rabu lalu.
Ketua Polis Daerah Petaling Jaya, Asisten Komisioner Nik Ezanee Mohd Faisal berkata, mangsa berusia 15 tahun itu menceritakan detik hitam dirinya dirogol pada 26 Julai di kediaman mereka kepada seorang guru kaunseling sebelum ia dilaporkan kepada JKM.
“Bertindak atas maklumat itu, JKM menyelamatkan mangsa di rumahnya sebelum dibawa ke Pusat Perubatan Universiti Malaya (PPUM) untuk pemeriksaan lanjut pada Rabu lalu.
“Hasil pemeriksaan doktor terhadap mangsa mendapati terdapat kesan koyakan lama pada kemaluannya,” katanya dalam satu kenyataan akhbar hari ini.
Menurutnya lagi, anak kedua daripada lima beradik itu bersama seorang lagi adik perempuannya, kini ditempatkan di bawah jagaan JKM sementara siasatan selesai.

“Suspek direman tujuh hari bermula hari ini hingga 26 Ogos depan dan kes disiasat mengikut Seksyen 376 (B) Kanun Keseksaan,” ujarnya. – K! ONLINE


Kilang tilam terbakar
20 Ogos 2020, 7:29 pm
KUALA LUMPUR – Sebuah kilang membuat tilam terbakar di kawasan perindustrian Jalan Desa Aman di sini hari ini.
Komander Operasi Balai Bomba dan Penyelamat Sungai Buloh, Zairul Afzan Ishak berkata, pihak bomba menerima panggilan kecemasan tersebut pada pukul 4.29 petang dan seramai 29 anggota dikerahkan ke lokasi kejadian.
“Kebakaran melibatkan sebuah kilang membuat tilam.
“Usaha memadam kebakaran sedang giat dijalankan oleh anggota kami,” katanya dalam satu kenyataan di sini hari ini.
Tiada kemalangan jiwa dilaporkan ketika ini. – K! ONLINE


Tiga kluster tamat
Oleh KOSMO!

20 Ogos 2020, 7:08 pm
Oleh SITI A’ISYAH SUKAIMI
PUTRAJAYA – Kementerian Kesihatan memaklumkan tiga kluster iaitu Kluster Elsa, Kluster Stutong dan Kluster PUI Al-Khobar ditamatkan hari ini menjadikan 82 kluster tamat setakat ini.
Ketua Pengarah Kesihatan, Tan Sri Dr. Noor Hisham Abdullah berkata, ketiga-tiga kluster tersebut ditamatkan selepas pemantauan dan pengawasan untuk tempoh 28 hari.
Menurutnya, Kluster Elsa di Kuantan, Pahang membabitkan empat kes dilaporkan merangkumi satu warga Malaysia dan tiga warga asing serta tiada kes kematian dilaporkan.
“Seterusnya, Kluster Stutong di Kuching, Sarawak membabitkan tujuh kes warga Malaysia dan tiada kematian dilaporkan.
“Kluster PUI Al-Khobar pula di Petaling, Selangor dengan dua kes warga Malaysia serta tiada kematian dilaporkan,” katanya dalam satu kenyataan akhbar di sini hari ini.

Kluster Elsa susulan warga asing yang juga krew kapal mempunyai sejarah perjalanan menaiki kapal terbang dari Filipina dan transit di Korea serta masuk ke negara ini pada 16 Julai untuk mula bekerja.
Selain itu, Kluster Stutong pula dikesan hasil saringan penjaja di sebuah pasar di Stutong, Sarawak.
Kluster PUI Al-Khobar pula susulan warga Malaysia pulang dari Arab Saudi. – K! ONLINE


Warga emas maut kereta terjunam dari tingkat 3
20 Ogos 2020, 8:17 pm
KUALA LUMPUR – Seorang warga emas maut selepas pacuan empat roda dipandunya terjunam dari tingkat tiga tempat letak kenderaan Apartmen Melur di Bandar Baru Sentul petang tadi.
Dalam kejadian pukul 6.10 petang itu, mangsa, Nordin Hassan,63, yang memandu pacuan empat roda jenis Toyota Land Cruiser dikatakan terlanggar tembok tempat letak kenderaan itu sebelum terjunam ke bawah.
Jurucakap Pusat Operasi Jabatan Bomba Kuala Lumpur berkata, sepasukan pegawai dan anggota dari Balai Bomba dan Penyelamat Sentul dikerahkan ke lokasi sebaik terima panggilan pada pukul 6.18 petang.
“Sebaik tiba pihak bomba dapati kenderaannya berada dalam keadaan terbalik manakala mangsa pula dipercayai tercampak keluar akibat kejadian tersebut.
“Mangsa disahkan meninggal dunia oleh pegawai perubatan dan kes diserahkan kepada polis untuk tindakan selanjutnya,” katanya ketika dihubungi Kosmo! hari ini. – K! ONLINE


Penggambaran filem sahaja
Oleh KOSMO!

20 Ogos 2020, 7:02 pm
Oleh NOR AZIHAN MD. GHAZALI
KUALA LANGAT – Gambar tular anggota polis mengacukan pistol kepada seorang individu di Jalan Sultan Abdul Samad menghala ke Morib di sini sebenarnya merupakan penggambaran filem Tamil.
Ketua Polis Daerah Kuala Langat, Superintendan Azizan Tukiman berkata, penggambaran filem tersebut telah dimaklumkan oleh Ibu Pejabat Polis Bukit Aman kepada beliau.
Katanya, penggambaran tersebut hanya berlaku sekejap sahaja dan akan melibatkan beberapa daerah lain juga.
“Bagaimanapun, kita juga telah meletakkan beberapa anggota untuk memantau sepanjang proses pengambaran itu.
“Justeru, masyarakat diminta untuk tidak panik berhubung penularan gambar memaparkan anggota polis sedang mengacukan pistol kepada seorang individu,” katanya ketika dihubungi di sini hari ini.

Terdahulu, tular di laman sosial Facebook sejak semalam berhubung gambar anggota polis sedang mengacukan pistol kepada seorang lelaki di samping terdapat sebuah kenderaan polis peronda berhampiran kejadian tersebut.  – K! ONLINE


Kem Azmin tidak khuatir – Zuraida
Oleh KOSMO!

20 Ogos 2020, 6:30 pm
Oleh ISKANDAR SHAH MOHAMED
KLANG – “Kami tidak gentar,”. Demikian tindakan balas bekas Naib Presiden PKR Zuraida Kamaruddin berhubung bekas partinya itu akan menghantar Ahli Parlimen Permatang Pauh, Nurul Izzah Anwar bagi menarik pengundi untuk mengalahkan kem Mohamed Azmin Ali.
Zuraidah yang juga Ahli Parlimen Ampang itu menegaskan tiada sebab bagi beliau untuk khuatir kerana menganggapnya perkara kecil yang tidak akan menjejaskan sokongan daripada orang ramai terhadap kem tersebut.
“Saya tidak peduli pun siapa mahu menghancurkan atau mengalahkan siapa ketika ini.
“Apa yang penting adalah kami mahu terus berkhidmat untuk rakyat bersama pemerintahan kerajaan sedia ada,” katanya ketika ditemui pada program Kenduri Rakyat Prihatin di Kampung Bukit Kapar di sini, hari ini.
Dalam pada itu, ketika ditanya berhubung kemasukan beliau dan beberapa ahli parlimen daripada ‘Kem Azmin’ ke Parti Pribumi Bersatu Malaysia (Bersatu), Zuraida menegaskan satu program khas akan diadakan di Kuala Lumpur pada Sabtu ini.

“Kami akan membuat pengumuman rasmi itu sekali gus menyatakan sokongan kepada kerajaan Perikatan Nasional,” katanya.
Media sebelum ini melaporkan 10 bekas Ahli Parlimen PKR diketuai Mohamed Azmin dipercayai bakal menyertai Parti Pribumi Bersatu Malaysia (Bersatu). – K! ONLINE


Ditahan ketika baru 10 minit curi hasil negara
Oleh KOSMO!

20 Ogos 2020, 6:25 pm
Oleh NOR AZIHAN MD. GHAZALI
KLANG – Tindakan pantas Agensi Penguatkuasa Maritim Malaysia (Maritim Malaysia) berjaya menangkap lapan nelayan Indonesia yang baharu sepuluh minit menceroboh perairan negara menerusi Op Benteng semalam.
Kesemua mereka berusia 24 hingga 46 tahun diberkas dalam tempoh sejam bermula pukul 10.15 pagi di kedudukan dua batu nautika timur Pulau Angsa daripada Pelabuhan Klang.
Pengarah Maritim Selangor, Kepten Maritim Mohammad Rosli Kassim berkata, ketika ditahan mereka didapati sedang leka mencuri menangkap ikan menggunakan empat buah bot nelayan berlainan.
Difahamkan mereka baru sepuluh minit memasuki perairan Malaysia bagi tujuan mencuri hasil laut negara.
“Hasil pemeriksaan mendapati enam daripada mereka mempunyai dokumen pengenalan diri yang telah tamat tempoh

“Manakala dua lagi mempunyai dokumen pengenalan diri sah namun gagal mengemukakan lesen bot,” katanya dalam kenyataan di sini hari ini.
Kata beliau, pihaknya turut merampas kira-kira sembilan kilogram pelbagai hasil laut termasuk ikan daripada kumpulan nelayan tersebut.
Mohammad Rosli menambah, kesemua suspek dan barangan rampasan termasuk bot di bawa ke Ibu Pejabat Maritim Selangor.
“Kes disiasat mengikut Akta Imigresen 1959/63 dan Akta Perikanan 1985,” tegasnya.  – K! ONLINE


Warga emas maut dirempuh kereta
Oleh KOSMO!

20 Ogos 2020, 3:31 pm
Oleh ROHANA MOHD. NAWI
JELI- Seorang warga emas maut selepas motosikal yang ditunggangnya dirempuh sebuah kereta ketika sedang melintas jalan di Kilometer 24.3, Jalan Jeli-Dabong dekat Kuala Balah di sini semalam.
Mangsa, Mamat Che Noh, 72, parah pada beberapa bahagian anggota badan sebelum disahkan meninggal dunia kira-kira pukul 11.50 malam tadi ketika menerima rawatan di Hospital Jeli.
Ketua Polis Daerah Jeli, Deputi Supritendan Ahmad Ariffin berkata, kejadian berlaku kira-kira pukul 6.30 petang ketika mangsa yang sedang menunggang motosikal sebelum secara tiba-tiba melintas jalan.
Katanya, mangsa dipercayai tidak melihat kiri dan kanan sebelum dirempuh sebuah kereta jenis Perodua Myvi yang datang dari arah Jeli ke Kuala Balah.
“Kemalangan itu menyebabkan kereta itu terbabas sebelum merempuh dua lagi kereta yang sedang dipakir di tepi jalan.

“Mangsa dikejarkan ke hospital sebelum disahkan meninggal dunia ketika sedang menerima rawatan,” katanya.
Menurut Ahmad, mayat mangsa sudah diserahkan kepada keluarga untuk urusan pengkebumian.
Kes disiasat mengikut Seksyen 41(1) Akta Pengangkutan Jalan 1987. -K! ONLINE


Pendaki OKU cedera diusung turun dari Bukit Kertau
Oleh KOSMO!

20 Ogos 2020, 6:02 pm
MARAN – Kegembiraan sekumpulan pendaki yang berjaya menawan puncak Bukit Kertau bertukar cemas selepas seorang pendaki terjatuh dan cedera.
Mangsa Amir Fuad Ahmad Fauzi, 29, yang memegang kad Orang Kurang Upaya (OKU) masalah pembelajaran mengalami kecederaan di bahagian lutut sebelah kiri sehingga tidak dapat berjalan menuruni bukit berkenaan.
Ketua Jabatan Bomba dan Penyelamat Malaysia (JBPM), Maran, Samsul Effendi Sulaiman berkata, bomba yang menerima panggilan kira-kira pukul 11.12 pagi bergegas ke tempat kejadian.
“Apabila tiba di tempat kejadian pihak bomba memberikan rawatan awal sebelum dibawa turun menggunakan pengusung.
“Setibanya di bawah mangsa diserahkan kepada pihak Klinik Kesihatan Chenor,” katanya. – K! ONLINE


Bom mortar ditemui dalam kebun
Oleh KOSMO!

20 Ogos 2020, 3:09 pm
Oleh BAHRUDDIN HATTA
KUALA KRAI – Penduduk Kampung Kampung Melati Jalan Jirat di sini gempar apabila menemui sebutir bom mortar lama di dalam kawasan kebun pada pukul 7 petang semalam.
Ketua Polis Daerah Kuala Krai, Superintendan Suzaimi Mohammad berkata, bom itu ditemui oleh seorang penduduk sebelum melaporkan penemuan tersebut kepada pihak polis.
Menurutnya, sejurus menerima laporan, Unit Persenjataan (AMRA) Ibu Pejabat Polis Daerah Kuala Krai bergegas ke lokasi penemuan bom itu.
“Hasil pemeriksaan di tempat kejadian mendapati jarak lokasi bom itu dijumpai lebih kurang 50 meter dari jalan Kampung Jirat. Ia juga berada 30 meter dari landasan kereta api dan 10 meter dari kawasan rumah yang berhampiran.
“Pemeriksaan terhadap bom mortar itu mendapati ia masih aktif,” katanya ketika dihubungi Kosmo! di sini hari ini.

Menurut Suzaimi, pemeriksaan fizikal ke atas bom yang dipercayai jenis bom mortar itu berukuran panjang 36.5 sentimeter dengan lilitan lebar berukuran lebih kurang 9 milimeter.
Katanya, Unit Pemusnah Bom dari Ibu Pejabat Polis Kelantan (IPK) telah memusnahkan bom mortar itu di tempat kejadian pada pukul 11.45 pagi tadi. -K! ONLINE


Lelaki warga emas hilang selepas berkebun
Oleh MOHD AZLI ADLAN

20 Ogos 2020, 5:30 pm
KEMAMAN – Seorang lelaki warga emas dikhuatiri hilang selepas tidak pulang dari kebunnya di Pasir Manggang, Kampung Pasir Gajah dekat sini semalam.
Anak sulungnya, Kamrudin Othman, 59, berkata, ayahnya, Othman Daud, 79, telah keluar dari rumah mereka untuk ke kebun pada pukul 7.30 pagi.
Dia berkata, kebun tersebut agak jauh di pendalaman dan bapanya perlu berbasikal sebelum menaiki perahu menyeberang sungai dalam tempoh kira-kira 50 minit sebelum tiba ke kebunnya.
“Itulah rutin ayah saya setiap hari sejak 39 tahun lalu. Biasanya beliau akan selesai berkebun dan tiba di rumah pada pukul 2.30 petang namun semalam tidak pulang-pulang lagi walaupun sudah pukul 4.30 petang.
“Saya dan adik yang telah cuba mencari ayah di kebun masing-masing menggunakan jalan sungai dan darat namun bukan sahaja kelibat beliau malah perahunya juga tidak dijumpai,” katanya ketika ditemui Kosmo! di sini hari ini.
Kamrudin berkata, dia hanya menemui basikal milik ayahnya di pengkalan sungai sebelum melaporkan kehilangan tersebut kepada pihak polis di Balai Polis Pasir Gajah dekat sini semalam.

Sementara itu, Ketua Polis Daerah Kemaman, Superintendan Hanyan Ramlan berkata, pasukan mencari dan menyelamat yang dianggotai 73 orang telah ditubuhkan untuk menjejak Othman bermula pukul 9 malam kelmarin namun masih belum menemui warga emas itu sehingga kini. – K! ONLINE


Masjid dan surau Bukit Tumbuh ditutup, diziarahi individu dikhuatiri dijangkiti Covid-19
Oleh MOHD AZLI ADLAN

20 Ogos 2020, 3:33 pm
KUALA NERUS – Masjid Seberang Bukit Tumbuh dan Surau Al-Mustaqim, Kampung Bukit Tumbuh di sini diarahkan tutup oleh Jabatan Kesihatan negeri berkuatkuasa semalam kerana diziarahi seorang individu yang disyaki dijangkiti Covid-19 baru-baru ini.
Pengarah Kesihatan Terengganu, Dr. Nor Azimi Yunus berkata, kedua-dua rumah ibadah tersebut akan ditutup sehingga keputusan ujian pengesahan Covid-19 individu tersebut diumumkan.
“Masjid dan surau itu ditutup untuk tujuan disinfeksi (nyah kuman). Kita juga telah mengambil inisiatif mengesan, mengasing dan melakukan saringan awal terhadap kontak-kontak rapat individu berkenaan.
“Semua langkah-langkah tersebut merupakan tindakan awal dan proaktif bagi mengekang penularan pandemik tersebut,” katanya ketika ditemui Kosmo! di sini hari ini.
Nor Azimi berkata, individu yang disyaki dijangkiti Covid-19 itu telah pulang ke Terengganu pada 30 Julai hingga 15 Ogos lalu.
Tambahnya, sepanjang di kampung, individu itu bukan sahaja bersolat di Masjid Seberang Bukit Tumbuh dan Surau Al-Mustaqim malah telah menziarahi sanak-saudara dan kenalan di beberapa lokasi di negeri ini.

“Orang ramai tidak perlu panik kerana kes Covid-19 ini masih belum sahih. Mereka hanya perlu mematuhi prosedur standard operasi ditetapkan seperti memakai pelitup muka dan menjaga penjarakan fizikal,” katanya. – K! ONLINE


Pemandu ambil dadah langgar enam kereta
Oleh KOSMO!

20 Ogos 2020, 3:03 pm
Oleh ISWAN SHAFIQ ISA
SEBERANG PERAI – Sebuah kenderaan berprestasi tinggi jenis Ford Mustang antara beberapa kenderaan yang rosak dalam satu kemalangan gara-gara kecuaian seorang pemandu yang dipercayai di bawah pengaruh dadah di sini, awal pagi tadi.
Ketua Polis Daerah Seberang Perai Tengah, Asisten Komisioner Shafee Abd. Samad berkata, selain kereta tersebut, suspek yang memandu kereta jenis Toyota Vios itu turut melanggar lima lagi kenderaan dalam kejadian yang berlaku di enam lokasi berasingan di sini antara pukul 12 tengah malam hingga 3.30 pagi tadi.
Katanya, selain Ford Mustang, lima lagi kenderaan yang terlibat ialah dua buah kereta jenis Toyota Vios yang lain, sebuah Proton Saga FLX, sebuah Honda Civic dan sebuah Proton Saga.
“Tiada sebarang kecederaan dilaporkan dalam kemalangan itu dan kereta-kereta yang terlibat juga dikatakan hanya mengalami kerosakan yang kecil.
“Ujian saringan air kencing juga telah dilakukan terhadap pemandu yang berusia 28 tahun itu dan mendapati dia positif dadah jenis methamphetamine ketika kejadian,” katanya kepada pemberita di sini hari ini.

Menurut Shafee, keenam-enam kes kemalangan itu disiasat di bawah Peraturan 10 manakala suspek pula disiasat di bawah Seksyen 15 (1)(a) Akta Dadah Berbahaya (ADB) 1952. – K! ONLINE


Identiti mayat terapung di Sungai Dungun dikenalpasti
Oleh MOHD AZLI ADLAN

20 Ogos 2020, 4:37 pm
DUNGUN – Identiti mayat tidak berpakaian yang dijumpai kawasan menyedut pasir di Sungai Dungun berhampiran Kampung Padang Pulut di sini semalam telah dikenal pasti sebagai Kaherol Amry Hashim, 48.
Ketua Polis Daerah Dungun, Superintendan Baharudin Abdullah berkata, pengecaman telah dilakukan ahli keluarga mangsa di Unit Forensik, Hospital Dungun di sini.

KAHEROL
“Mayat tersebut disahkan sebagai Kaherol Amry Hashim yang menetap di Kampung Rantau Panjang di sini oleh ahli keluarganya.
“Kali terakhir dia dilihat sedang mandi di dalam sungai itu tidak jauh dari lokasi ditemui pada Ahad lalu,” katanya kepada Kosmo! di sini hari ini.
Baharudin berkata, mayat Kaherol Amry yang sudah mereput ketika ditemui dipercayai meninggal dunia akibat lemas.
Kosmo! Online kelmarin melaporkan seorang pekerja rumah pam pasir menjumpai mayat lelaki terapung pada pukul 1 petang.

Siasatan awal polis tidak menjumpai sebarang unsur jenayah pada mayat Keherol Amry. – K! ONLINE


Aktiviti perjudian di Segamat kes lama – Ayob Khan
Oleh MOHD SHARKAWI LONDING

20 Ogos 2020, 6:13 pm
JOHOR BAHRU – Aktiviti perjudian didakwa berlaku dalam daerah Segamat yang tular di media sosial sejak semalam adalah maklumat kes lama.
Ketua Polis Johor, Ketua Polis Johor, Datuk Ayob Khan Mydin Pitchay memberi respon itu susulan gambar yang dimuat naik melalui facebook Malaysia Crime Watch-My Watch.
Menurutnya, pihak berkuasa tempatan (PBT) sudah mengambil tindakan dengan sebelum ini dengan mengeluarkan kompaun selain bekalan elektrik sudah pun dipotong sejak September 2019.
“Selepas menerima maklumat ini (gambar tular) kita terus melakukan siasatan dan mendapati gambar itu adalah kes lama.
“Polis dan PBT sudah pun ambil tindakan dengan 15 serbuan sebelum ini dan bekalan elektrik sudah dipotong Tenaga Nasional Berhad (TNB),”katanya dalam satu kenyataan di sini hari ini.
Ayob Khan berkata, siasatan juga mendapati, sehingga kini premis itu tidak lagi beroperasi termasuklah perniagaan kopitiam.

Dalam pada itu, Ayob Khan mengingatkan orang ramai agar menyemak kesahihan sesuatu berita kerana perkara ditularkan itu tidak semestinya benar.
Katanya, pihak polis sentiasa peka kepada sebarang maklumat yang disalurkan oleh orang ramai.
“Walau bagaimanapun pasti maklumat disebarkan itu tidak mempunyai niat atau kepentingan orang lain.
“Polis Johor amat mengalu-alukan maklumat orang ramai namun menasihatkan agar tidak menyebarkan berita palsu yang boleh menimbulkan ketenteraman awam dan masyarakat,” katanya. – K! ONLINE


Liverpool layan Leeds aksi pertama EPL
Oleh KOSMO!

20 Ogos 2020, 5:34 pm
LONDON – Jadual Liga Perdana Inggeris (EPL) yang dikeluarkan sebentar tadi menyaksikan juara bertahan, Liverpool bakal menanti kunjungan pendatang baharu, Leeds United dalam aksi pembuka tirai saingan musim 2020/2021 di Anfield pada 12 September ini.
Atas kertas, The Reds dilihat tiada masalah untuk meraih tiga mata tetapi skuad bimbingan Jurgen Klopp itu tidak boleh memandang rendah kemampuan Leeds yang dinaikkan pangkat ke kancah EPL selepas menjuarai Liga Kejuaraan England baru-baru ini.
Selain Leeds, satu lagi pasukan baharu iaitu Fulham bimbingan Scott Parker bakal berdepan juara Piala FA, Arsenal di Stadium Craven Cottage pada 12 September.
Bagaimanapun, jadual saingan pembukaan EPL membabitkan Manchester City dan Manchester United terpaksa ditangguhkan kerana mahu memberikan lebih masa rehat kepada dua kelab Manchester itu yang baru sahaja menamatkan saingan Eropah baru-baru ini.
Aksi pertama The Red Devils sepatutnya menentang Burnley tetapi ditangguhkan dan dua perlawanan seterusnya mereka bulan depan dijadualkan menentang Crystal Palace (19 September) dan Brighton pada 26 September.
Selepas aksi pertama The Citizens menentang Aston Villa ditangguhkan, pasukan kendalian Pep Guardiola itu akan bertemu Wolverhampton Wanderers dan Leicester City pada 19 September serta 26 September. – K! ONLINE


Kluster baharu Covid-19, tiada penularan tempatan
Oleh KOSMO!

20 Ogos 2020, 6:07 pm
Oleh SITI A’ISYAH SUKAIMI
PUTRAJAYA – Sebanyak lima kes baharu Covid-19 dilaporkan hari ini termasuk kluster baharu iaitu Kluster Alam menjadikan jumlah kes positif sebanyak 9,240 kes.
Ketua Pengarah Kesihatan, Tan Sri Dr. Noor Hisham Abdullah berkata, lima kes tersebut adalah kes import membabitkan dua warga Malaysia dan tiga warga asing serta tiada kes penularan tempatan.
Menurutnya, empat daripada kes tersebut ialah Kluster Alam yang terpencil dikenal pasti di sebuah kapal di Bintulu, Sarawak mempunyai sejarah perjalanan dari Jepun.
“Saringan dijalankan ke atas lima kakitangan kapal yang mengalami gejala dan empat daripadanya positif Covid-19 dan seorang masih menunggu pengesahan makmal.
“Kesemua kes positif ini merupakan kes import yang mendapat jangkitan di luar negara membabitkan dua warga Malaysia dan dua warga asing,” katanya dalam satu kenyataan akhbar di sini hari ini.

Selain itu, beliau berkata, satu lagi kes baharu Covid-19 yang dilaporkan hari ini adalah dari negara Bangladesh.
Katanya, pada masa sama, tujuh kes sedang dirawat di Unit Rawatan Rapi (ICU) yang mana empat kes memerlukan bantuan pernafasan serta tiada pertambahan kes kematian.  – K! ONLINE


UTHM buka bidaan nombor plat khas
Oleh KOSMO!

20 Ogos 2020, 12:31 pm
Oleh MOHAMAD FAHD RAHMAT
BATU PAHAT – Universiti Tun Hussein Onn Malaysia (UTHM) melaksanakan penjualan Pre-Booking nombor Plat Kenderaan Khas Siri ‘UTHM’ bermula Februari lalu sebagai salah satu usaha menjana pendapatan sendiri.
Inisiatif ini selaras dengan saranan kerajaan yang mahukan setiap universiti awam (UA) berusaha menjana pendapatan sendiri bagi mengurangkan bebanan tanggungan kewangan dalam bidang pendidikan tinggi di Malaysia.
Pusat Wakaf dan Endowmen, UTHM diberi peranan menggalas tanggungjawab menjual nombor plat khas terbabit yang melibatkan 9999 nombor.
Menurut Pengarahnya, Profesor Sr. Dr. Wan Zahari Wan Yusoff nombor-nombor tersebut akan dijual secara e-Bida kepada staf, alumni, pelajar dan orang awam.
“Untuk rekod, nombor Plat Kenderaan pertama hasil tempahan awal terdahulu berjaya didaftarkan dengan Jabatan Pengangkutan Jalan (JPJ) di Johor Baharu pada 30 Jun lalu.

“Kami amat berharap warga universiti khususnya turut sama menyokong usaha UTHM dengan membeli nombor Plat khas kenderaan siri UTHM ini,” katanya ketika dihubungi.
Beliau berkata, nombor plat yang ditawarkan adalah dari UTHM 1 hingga UTHM 9999 dan mereka yang berminat boleh melayari sistem bidaan di ebida.uthm.edu.my. -K! ONLINE.


Khairuddin akan akur dengan KKM
Oleh KOSMO!

20 Ogos 2020, 12:33 pm
Oleh MOHD. AZLI ADLAN
KUALA TERENGGANU – Menteri Perusahaan, Perladangan dan Komoditi, Datuk Dr. Khairuddin Aman Razali yang didakwa tidak mematuhi peraturan kuarantin 14 hari selepas pulang dari luar negara menyerahkan isu itu kepada Kementerian Kesihatan (KKM).
Ahli Parlimen Kuala Nerus itu berkata, beliau juga akan akur dengan apa juga ketetapan dan keputusan kementerian tersebut kelak.
“Tunggu kenyataan rasmi yang akan dikeluarkan KKM. Saya akan akur dengan apa sahaja kenyataan dikeluarkan (KKM),” katanya kepada pemberita di sini malam tadi.
Terdahulu beliau menerima pangkat Pesuruhjaya Angkatan Pertahanan Awam (APM) Kehormat daripada Menteri di Jabatan Perdana Menteri (Tugas-Tugas Khas), Datuk Seri Mohd. Redzuan Md. Yusof.
Sebelum ini tular dakwaan Khairuddin tidak mematuhi perintah kuarantin selepas pulang dari lawatan tidak rasmi di Turki pada 3 Julai hingga 7 Julai lalu sebaliknya menghadiri persidangan Dewan Rakyat pada 13 Julai lalu.

Ujian Covid-19 yang dilakukan beliau sebaik tiba di Lapangan Terbang Antarabangsa Kuala Lumpur sebaik balik daripada lawatan rasmi itu pula disahkan negatif.- K! ONLINE


117 individu ditahan ingkar PKP
20 Ogos 2020, 2:52 pm
Oleh AHMAD MUSTAKIM ZULKIFLI
KUALA LUMPUR- Seramai 117 individu ditahan PDRM atas kesalahan ingkar arahan  Perintah Kawalan Pergerakan (PKP) semalam.
Menteri Kanan Pertahanan, Datuk Seri Ismail Sabri berkata, daripada jumlah tersebut, seramai 91 individu telah dikompaun manakala 26 individu pula direman.
“Antara kesalahan ingkar arahan PKP termasuk gagal menyediakan peralatan/catitan keluar masuk (37), tidak memakai pelitup muka (8), premis beroperasi lebih masa (2), menjalankan aktiviti pelacuran (24), serta aktiviti dengan melibatkan kehadiran orang ramai yang menyukarkan penjarakan sosial (46),” katanya dalam satu kenyataan hari ini.
Pihak polis juga telah mengadakan 64 Sekatan Jalan Raya Operasi Benteng di seluruh negara dan memeriksa 25,333 kenderaan bagi mengekang kemasukan Pendatang Asing Tanpa Izin (PATI) terutamanya di lorong-lorong tikus dan tiada sebarang tangkapan dilakukan.
Sejak 24 Julai sehingga semalam, seramai 14,048 individu telah pulang ke tanah air melalui pintu masuk sempadan antarabangsa dan kesemua telah ditempatkan di 67 Hotel dan 5 Institut Latihan Awam (ILA) di Kuala Lumpur, Selangor, Negeri Sembilan, Pulau Pinang, Johor, Sarawak, Kelantan, Perak, Kedah, Perlis, Terengganu dan Labuan.

“ Daripada jumlah itu, seramai 43 individu telah dihantar ke hospital untuk rawatan dan 6,316 individu telah didiscaj dan dibenarkan pulang,” jelasnya.
Beliau memaklumkan, mereka telah pulang dari 32 negara iaitu Filipina, Thailand, Indonesia, Kemboja, Singapura, Vietnam, Brunei, Qatar, Pakistan, Arab Saudi, Hong Kong, India, Emiriah Arab Bersatu, Jepun, Turki, Korea Selatan, Iran dan Nepal.
Negara lain termasuk Bangladesh, Myanmar, Timor Leste, Taiwan, China, United Kingdom, Belanda, Papua New Guinea, Mesir, Sepanyol, Perancis, New Zealand, Amerika Syarikat dan Australia.
Mengenai barang keperluan asas, penguatkuasa Kementerian Perdagangan Dalam Negeri dan Hal Ehwal Pengguna (KPDNHEP) telah membuat pemantauan harian ke atas 12 jenis bekalan barangan di 720 premis perniagaan termasuk peruncit (506), pemborong (184) dan pengilang (30).
Secara keseluruhan bekalan barangan keperluan mencukupi dan mampu menampung keperluan dalam negara yang berterusan dan mudah diperolehi.
“Pegawai penguatkuasa KPDNEHP juga telah melakukan 992 pemeriksaan khas Pematuhan prosedur operasi standard (SOP) PKPP dan mendapati 980 premis mematuhi SOP yang ditetapkan manakala 11 premis diberi nasihat, dan satu premis diberi amaran kerana tidak patuh SOP,” tambahnya. -K! ONLINE


Buaya tembaga ancam ternakan penduduk ditangkap
Oleh KOSMO!

20 Ogos 2020, 2:58 pm
Oleh TOREK SULONG
PASIR PUTEH – Penduduk yang tinggal berhampiran Sungai Tok Aji, Kampung Gong Kulim di sini sudah mampu menarik nafas lega apabila Jabatan Perlindungan Hidupan Liar dan Taman Negara (Perhilitan) telah menangkap seekor buaya tembaga di sungai tersebut semalam.
Buaya tembaga sepanjang kira-kira tiga meter dengan anggaran berat 50 kilogram itu dipercayai sering timbul di permukaan sungai sejak sebulan lalu dan ia menjadi ancaman kepada penduduk tempatan apabila haiwan ternakan mereka dibaham reptilia itu.
Lebih membimbangkan, keselamatan ahli keluarga terutama kanak-kanak yang sebelum ini sering mandi dan bermain di pinggir sungai berkenaan turut terancam.
Seorang penduduk, Mohd. Nor Deris, 60, berkata, dia bertindak melaporkan penemuan buaya itu kepada Perhilitan selepas beberapa ekor ternakan itik seratinya dibaham oleh haiwan reptilia itu.
Katanya, dia berasa amat lega apabila sang bedal itu telah ditangkap sekali gus tidak lagi mengancam nyawa penduduk setempat untuk melakukan aktiviti di kawasan sungai.

MOHD. NOR menunjukkan lokasi ternakan itiknya dibaham buaya di Sungai Tok Aji, Gong Kulim, Pasir Puteh.

“Beberapa ekor itik serati ternakan saya mati akibat dibaham buaya pada waktu lewat malam. Keadaan itu menyebabkan saya bimbang dan bertindak melaporkan kejadian itu kepada Perhilitan.
” Keselamatan cucu-cucu saya lebih utama kerana lokasi sungai hanya 10 meter dari rumah dan dua meter sahaja dari reban itik. Lokasi itulah tempat cucu-cucu saya bermain,” katanya ketika ditemui Kosmo di rumahnya di sini hari ini.
Menurutnya, buaya tembaga itu hanya muncul sekitar pukul 11 hingga 12 tengah malam itu mencari makanan.
Katanya, sungai itu juga menjadi tumpuan pemancing setempat untuk memancing udang dan ikan patin.
“Ini merupakan kejadian pertama sejak saya tinggal di sini sejak 30 tahun lalu. Selama ini, tidak pernah haiwan ternakan dibaham buaya.
“Meskipun berlaku kes ini, terdapat banyak lagi haiwan ternakan milik penduduk setempat dilepas dan masih bebas berada di sepanjang sungai ini,” katanya.
Tambah Mohd. Nor, berdasarkan cerita penduduk, buaya dari jenis yang sama sering dilihat kaki pancing turun memancing menggunakan sampan pada waktu malam.
Sementara itu, sumber dari Perhilitan Kelantan mengesahkan kejadian penangkapan buaya di sungai tersebut.
Katanya, Perhilitan telah mengambil tindakan segera dengan memasang perangkap sejurus menerima aduan daripada penduduk dengan menggunakan umpan seekor itik.
“Kita telah pindahkan buaya tersebut ke tempat yang lebih selamat bagi mengelakkan konflik dan ancaman kepada penduduk terbabit.
“Kepada orang ramai yang menjumpai reptilia itu di kawasan sungai diminta tidak mudah panik. Sebaliknya terus memaklumkan kepada Perhilitan untuk langkah pencegahan dan tindakan lanjut,” katanya. -K! ONLINE


Bekas Mufti Johor penerima Tokoh Maal Hijrah
Oleh MOHD SHARKAWI LONDING

20 Ogos 2020, 12:39 pm
Oleh SHARKAWI LONDING
JOHOR BAHRU – Bekas Mufti Johor, Datuk Mohd. Tahrir Samsuddin diumum sebagai penerima Anugerah Maal Hijrah Tahun 1442H Peringkat Negeri Johor hari ini.
Mohd. Tahrir menerima wang tunai RM10,000, sijil penghargaan dan hadiah iringan bernilai RM 2,000 yang disampaikan oleh Menteri Besar, Datuk Hasni Mohammad.
Beliau berkata, penyebaran ajaran liberalisme dan pluralisme di negara ini khususnya di Johor dapat ditangkis sekiranya semua pihak berganding bahu merencanakan strategi dakwah.
Jelasnya, kerja-kerja dakwah adalah sepanjang masa dan tugas itu tidak terhenti serta perlu diteruskan hingga hari ini dengan menangani kedua-dua ajaran tersebut.
“Agama Islam ini seperti cahaya matahari yang tiada siapa boleh menghalangnya, maka soal sama berlaku kepada liberalisme dan pluralisme. Dua ajaran ini tidak sekat cahaya Islam.

“Maka sejak dahulu lagi, usaha dakwah tidak pernah putus, maka kedua-dua ajaran ini boleh ditangkis melalui usaha dakwah yang dimainkan oleh semua pihak,” katanya.
Beliau berkata demikian ketika ditemui selepas Majlis Sambutan Maal Hijrah 1442 Peringkat Negeri Johor di Pusat Iskandar Johor di sini hari ini.
Sementara itu, pembantu tadbir, Nur Salina Pei Abdullah, 32, yang diumumkan penerima Anugerah Maal Hijrah Saudara Kita.
Manakala, Anugerah Maal Hijrah Orang Asli adalah Yusri Abdullah, 40, yang merupakan Orang Asli Suku Jakun.
Mereka masing-masing menerima wang tunai RM2,000, sijil penghargaan dan hadiah iringan bernilai RM1,000.


Jangan kongsi video tak senonoh ketika berpakaian uniform
20 Ogos 2020, 1:54 pm
KUALA LUMPUR- Jangan guna aplikasi media sosial untuk berhibur ketika bertugas.
Itu nasihat Kongres Kesatuan Pekerja-Pekerja di Dalam Perkhidmatan Awam (Cuepacs) kepada warga penjawat awam terutama mereka yang memakai uniform atau apa-apa pakaian rasmi jabatan masing-masing.
Presidennya, Adnan Mat berkata, pihaknya mendapati terdapat  segelintir penjawat awam yang memakai uniform jabatan masing-masing sambil merakam video yang tidak senonoh, jelek dan berunsur negatif untuk dimuat naik ke dalam platform media sosial peribadi seperti TikTok, Instagram YouTube dan Facebook.
“Video jelek dan tidak senonoh seperti menari, menyanyi serta perkongsian hal-hal peribadi yang dirakam ketika berpakaian uniform menjadikan imej jabatan tersebut turut terpalit menjadi negatif.
“Ia merupakan satu aktiviti yang tidak sepatutnya dilakukan terutama jika masih dalam waktu bekerja,” katanya dalam satu kenyataan di sini tengah hari tadi.
Katanya, meskipun dirakam di luar waktu bertugas, video tidak senonoh itu tetap boleh menimbulkan persepsi negatif kepada perkhidmatan awam.

Jelas Adnan, tindakan memuat naik video menimbulkan persepsi penjawat awam banyak melakukan aktiviti lain ketika waktu bekerja, sekali gus menjejaskan reputasi dan imej perkhidmatan awam itu sendiri.
“Mereka hendaklah menghormati jawatan yang disandang serta pasukan yang dianggotai.
“Setiap uniform atau pakaian rasmi jabatan mempunyai etika pemakaian masing-masing dan perlu dipatuhi serta dihormati tidak kira polis, tentera, penguatkuasa, jururawat, doktor atau penjawat awam biasa yang memakai baju korporat,” tambah beliau.
Dalam pada itu, pihak CUEPACS menyambut baik langkah beberapa jabatan yang mengharamkan penggunaan media sosial semasa waktu bertugas atau memakai uniform jabatan. -K! ONLINE


Pengerusi pengurusan kuil ditahan selepas buat ugutan jenayah
Oleh EDDY AQMAL MOHAMED HAMIDI

20 Ogos 2020, 1:39 pm
Oleh EDDY HAMIDI
PETALING JAYA – Polis menahan seorang lelaki tempatan yang juga merupakan pengerusi persatuan pengurusan sebuah kuil di kawasan Sea Park di sini serta merampas dua pucuk pistol bersama 13 butir peluru selepas menerima satu laporan berhubung satu ugutan jenayah.
Ketua Polis Daerah Petaling Jaya, Asisten Komisioner Nik Ezanee Mohd. Faisal berkata, pihaknya menerima laporan daripada seorang wanita pada 18 Ogos lalu memaklumkan telah diugut oleh seorang lelaki berusia 41 tahun yang dikenalinya.
“Ketika kejadian, mangsa bersama suaminya yang merupakan bekas pengerusi persatuan pengurusan kuil yang sama telah diugut oleh suspek selepas berlaku pertengkaran di antara mereka di kawasan parkir awam berhampiran Ibu Pejabat Polis Daerah (IPD) Petaling Jaya.
“Dalam pertengkaran tersebut telah berlaku ugutan menggunakan bahasa Tamil yang telah menimbulkan ketakutan kepada pasangan suami isteri itu dan pertengkaran tersebut telah dirakam dan tular di media sosial,” katanya dalam satu kenyataan hari ini.
Menurut Nik Ezanee, siasatan awal mendapati telah berlaku perselisihan faham di antara suspek dan mangsa mengenai perebutan kuasa dalam urusan pengurusan kuil berkenaan dan mangsa pernah membuat dua laporan polis ke atas suspek pada 13 Ogos lalu.

“Bertindak atas maklumat, sepasukan polis dari Bahagian Siasatan Jenayah IPD Petaling Jaya telah membuat tangkapan ke atas suspek di kawasan Sea Park di sini kira-kira pukul 3.15 pagi semalam.
“Pihak polis seterusnya membuat serbuan ke atas pejabat suspek di Balakong, Cheras kira-kira pukul 11.30 malam hari sama dan merampas dua pucuk pistol untuk membantu siasatan yang dijalankan,” jelas beliau.
Jelas Nik Ezanee, semakan mendapati suspek mempunyai lesen senjata api sah yang dikeluarkan oleh IPD Kajang dan pistol yang dirampas merupakan jenis kompak caliber 9 milimiter bersama lapan butir peluru serta SRA pistol Elektra 9×19 9 milimeter bersama lima butir peluru.
“Suspek kini dibebaskan dengan jamin polis kerana tempoh reman sehari untuk siasatan di bawah Seksyen 506 Kanun Keseksaan telah tamat namun dua pucuk pistol yang dirampas itu masih di dalam simpanan polis,” ujar beliau.
Tambah Nik Ezanee, siasatan ke atas kedua-dua individu yang bertelagah itu masih diteruskan bagi meneliti pembabitan serta pengaruh ‘Geng 21’ dan ‘Geng 08’ juga ‘Geng 04’ di dalam pertelingkahan ini dan sekiranya terbukti, tindakan pencegahan akan menyusul.
“Pihak polis IPD Petaling Jaya turut menyeru mana-mana individu yang menyebarkan mesej menerusi aplikasi Whatsapp mendakwa suspek terlibat dengan Geng 04 dan mengawal semua projek pembinaan, kelab malam, pusat urut serta meminta wang perlindungan dengan sokongan dan kerjasama polis IPD Petaling Jaya agar tampil menyalurkan maklumat berkenaan dakwaan itu.
“Saya memandang serius dakwaan ini dan siasatan yang telus akan dijalankan serta tindakan seperti yang diperuntukkan oleh undang-undang akan diambil sekiranya terkesan penglibatan juga salah laku mana-mana pegawai dan anggota polis,” tegas beliau. – K! ONLINE


Dapat hidayah di Hong Kong
Oleh KOSMO!

20 Ogos 2020, 12:26 pm
Oleh FARAHWAHIDA AHMAD
SEGAMAT – Seorang tukang masak mualaf, Yan Pang Jimmy sebak apabila mengenangkan peristiwa penghijrahannya memeluk Islam setiap kali tibanya Awal Muharram setiap tahun.
Pang Jimmy atau nama muslimnya, Muhammad Rosli Pang, 65, berkata, hatinya terbuka untuk mengenali Islam semasa dia bekerja sebagai seorang cef di Kow Loon, Hong Kong pada tahun 1976.
Menurut Muhammad Rosli yang juga Orang Kelainan Upaya (OKU), ketika itu dia berusia 44 tahun sering singgah di Masjid Kow Loon untuk melepaskan lelah dan merehatkan diri apabila hari cuti.
“Persekitaran masjid yang sejuk membuatkan saya berasa sangat tenang dan selesa berada di situ sebelum imam dan kenalan mengajak saya duduk di satu sudut untuk melihat mereka solat selain sering menyertai usrah dan kelas-kelas agama yang dianjurkan oleh masjid.
“Perasaan ingin tahu yang meluap-luap membuatkan saya selalu bertanya mengenai islam kepada imam di situ sehinggakan ada jemaah yang kurang selesa dengan saya sebab saya selalu banyak bertanya,” katanya sambil ketawa kecil mengenang kenangan lucu mendalami Islam.

Muhammad Rosli berkata, selepas 20 tahun berkelana di Hong Kong dia pulang ke tanah air pada tahun 1996 selepas ibunya, Low Choy Moi jatuh sakit sebelum meninggal dunia pada usia 85 tahun di kampung halamannya di Kota Tinggi.
Mengimbau kembali memori, anak bongsu lima beradik itu berkata, dia melafazkan kalimah syahadah pada tahun 2005 di Kota Tinggi ketika usianya mencecah 50 tahun.
“Sewaktu saya nak memeluk Islam saya dapat tentangan daripada keluarga. Kakak sulung saya marah-marah saya namun saya nekad untuk berhijrah menjalani hidup sebagai seorang muslim.
“Lepas itu saya berpisah dan tidak dapat menghubungi adik-beradik yang lain sehingga sekarang dan saya tak tahu mereka masih hidup atau sudah meninggal,”katanya.
Mohamad Rosli terus diuji selepas doktor mengesahkan kedua-dua belah kakinya dijangkiti kuman sebelum tidak dapat berdiri sendiri dan kini bergerak menggunakan bantuan kerusi roda.
Selepas dibuang keluarga, Mohamad Rosli berhijrah dari Kota Tinggi ke Segamat untuk mencari kehidupan yang lebih baik dan membuka premis perniagaan di rumahnya yang terletak di Jalan Nagasari 12, Segamat Baru di sini yang diubahsuai menjadi kedai makan masakan cina.
“Atas semangat perjuangan dan peristiwa hijrah saya tidak mudah mengalah untuk meneruskan hidup dan alhamdulilah kedai makan saya mendapat sambutan bukan sahaja muslim tetapi turut disokong masyarakat Tiong Hwa,”katanya. -K! ONLINE.


Kedai runcit Myanmar dalam kebun diserbu
Oleh KOSMO!

20 Ogos 2020, 2:37 pm
Oleh ABDUL RAZAK IDRIS
KUALA LANGAT – Kegiatan warga Myanmar membuka kedai runcit dipercayai sejak enam bulan lalu di Olak Lempit di sini berakhir selepas diserbu Majlis Perbandaran Kuala Langat (MPKL) kelmarin.
Bagaimanapaun dalam serbuan kira-kira pukul 10 pagi itu tiada tangkapan dilakukan selepas warga asing itu menyedari kehadiran pihak berkuasa.
Yang Dipertua MPKL, Datuk Amirul Azizan Abdul Rahim berkata, serbuan itu hasil maklumat awam dan risikan pihaknya terhadap aktiviti kedai runcit oleh warga asing di kawasan kebun itu.
Katanya, kedai tersebut menjadi pilihan kepada warga-warga asing di kawasan pedalaman di situ bagi mendapatkan barangan keperluan.
Difahamkan, warga Myanmar membina kedai runcit selepas menyewa tapak itu daripada pemilik tanah persendirian.

“Hasil pemeriksaan menemui pelbagai barangan kedai runcit termasuk tong gas.
“Kesemua barangan dan premis itu kemudiannya disita oleh MPKL,” katanya ketika dihubungi di sini hari ini.
Amirul menambah pihaknya kini bekerjasama dengan Pejabat Tanah dan Daerah Kuala Langat bagi mengesan pemilik tanah itu akibat salah guna tanah.
Jelas beliau, pihaknya tegas dalam membasmi perniagaan warga asing selaras dengan dasar Kerajaan Negeri Selangor tidak memberi lesen kepada mereka untuk berniaga di negeri ini. -K! ONLINE


Rugi RM31,910 ditipu sindiket pinjaman tidak wujud
Oleh KOSMO!

20 Ogos 2020, 12:20 pm
Oleh SITI NUR MAS ERAH AMRAN
SEBERANG PERAI – Seorang pegawai makmal kilang di Kepala Batas di sini berputih mata selepas kerugian RM31,910 akibat ditipu sindiket yang menawarkan pinjaman tidak wujud.
Ketua Polis Daerah Seberang Perai Utara, Asisten Komisioner Noorzainy Mohd Noor berkata, mangsa berusia 45 tahun membuat pinjaman berkenaan selepas terlihat iklan di laman sosial Facebook pada Julai lalu.
Katanya, mangsa menerima teks khidmat pesanan ringkas daripada individu yang memperkenalkan diri sebagai ejen pinjaman selepas mengisi beberapa maklumat menerusi laman berkenaan.
“Selepas beberapa kali perbincangan, mangsa bersetuju untuk meminjam RM10,000 dan diminta melakukan beberapa transaksi bagi urusan pemprosesan pinjaman.
“Mangsa hanya menyedari sudah ditipu apabila ejen berkenaan memintanya untuk buat bayaran tambahan.

“Selain itu, rakan mangsa juga turut memaklumkan kepada mangsa bahawa ianya adalah sindiket penipuan selepas dimaklumkan mengenai kejadian terbabit,” katanya kepada pemberita di sini hari ini.
Kes berkenaan disiasat di bawah Seksyen 420 Kanun Keseksaan. – K! ONLINE


Rawang Hikers tampil berbusana tradisional
Oleh KOSMO!

20 Ogos 2020, 10:36 am
KELAINAN. Seramai 30 orang ahli kumpulan Rawang Hikers dari Bukit Sentosa Rawang Selangor menyertai program Hiking dan Kemasyarakatan di Kampung Teluk Kepayang, Bota Kiri, Perak baru-baru ini.
Ketua kumpulan, Ahmad Zahid @ Putra Mas Hassan berkata, program berkenaan bertujuan untuk memberi peluang kepada semua ahli kumpulan untuk untuk merasai suasana kampung dan mengeratkan tali persaudaraan antara satu sama lain.
Selain itu, katanya, program berkenaan juga sebagai simbolik kepada gaya hidup sihat yang kini menjadi trend dalam kalangan golongan belia.
“Apa yang menarik dalam program ini, kami memperagakan busana tradisional di tengah sawah padi. Sambutan yang diberikan oleh penduduk kampung kepada kami sungguh istimewa,” katanya.


Tandas awam lut sinar di Jepun
Oleh KOSMO!

20 Ogos 2020, 11:00 am
TOKYO – Seorang arkitek Jepun mencipta dinding tandas awam menggunakan sejenis kaca bersifat lut sinar dan akan bertukar menjadi kabur sebaik sahaja pintunya dikunci, lapor Daily Mail kelmarin.
Tandas unik itu ditempatkan di Taman Mini Yoyogi Fukamachi dan Taman Komuniti Haru-noOgawa di sini untuk kegunaan orang awam.
Arkitek itu, Shigeru Ban berkata, tujuan dia menghasilkan tandas lut sinar itu adalah untuk memudahkan pengguna memeriksa kebersihan selain mengetahui sama ada terdapat orang lain di dalam tandas berkenaan sebelum menggunakannya.
“Tandas awam di Taman Komuniti Haru-no-Ogawa direka dengan cermin telus berwarna hijau dan biru, sesuai dengan persekitarannya yang menghijau.

“Tandas di Taman Mini Yoyogi Fukamachi pula direka dengan tiga warna cermin iaitu jingga, merah jambu dan ungu mengikut tema pada taman permainan berdekatan dengannya,” katanya.
Dia menjelaskan, rekaan tandas itu menggunakan dinding kaca pintar berteknologi tinggi dan boleh bertukar warna sebaik pintu dikunci dari dalam.

Pada waktu malam, tandas awam itu akan menyalakan lampu terang seakan-akan tanglung.
Tandas awam lut sinar itu disediakan untuk tiga kategori pengguna iaitu lelaki, wanita dan golongan kelainan upaya (OKU). – AGENSI


Gajah tanpa pasangan alami tekanan perasaan
Oleh KOSMO!

20 Ogos 2020, 11:45 am
ISLAMABAD – Seekor gajah jantan hidup kesepian selepas pasangannya mati kira-kira lapan tahun lalu di sebuah zoo di sini kini menunjukkan tandatanda awal tekanan perasaan dan kemurungan, lapor portal Mirror UK.
Pengerusi Yayasan Hidupan Liar Pakistan, Safwan Shahab Ahmad berkata, mamalia dinamakan Kaavan yang tinggal dalam kurungan sejak 1990 kerap mengangguk kepala iaitu petanda awal sakit mental.
“Ia menghabiskan masa terlalu lama hidup sendirian di samping kekurangan aktiviti yang boleh dilakukan, memberi kesan ke atas Kaavan. Beberapa tahun selepas pasangannya mati, dia menunjukkan tanda kemurungan dan tekanan perasaan.
“Kaavan sering menggoyang dan mengangguk kepalanya di dalam kurungan, namun apabila diberikan ranting-ranting pokok serta dimandikan, kita boleh lihat ia benar-benar menikmatinya,” katanya.

Beberapa penyelidik berasa bimbang dengan keadaan haiwan itu kerana dikhuatiri akan memendekkan jangka hayatnya secara mendadak.
Penjaga haiwan, Mohammad Jalal berkata, Kaavan amat memerlukan pasangan hidup baharu bagi membantunya pulih daripada tekanan serta kemurungan.

“Saya jarang melihatnya gembira. Berikannya pasangan baharu dan kita akan melihat perubahan positif pada Kaavan,” ujarnya.

Pada Mei tahun ini, Mahkamah Tinggi Islamabad mengarahkan supaya pihak berkuasa hidupan liar bekerjasama dengan kerajaan Sri Lanka iaitu negara asal gajah tersebut untuk mencari santuari lebih sesuai.
Kaavan kini menjalani kehidupan baharu selepas dipindahkan ke pusat perlindungan di Lek, Kemboja bersama kawanan gajah lain. – AGENSI


Penyeludup lepaskan tembakan amaran kepada polis
Oleh MUHAMMAD AYMAN GHAFFA

20 Ogos 2020, 10:26 am
KOTA BHARU – Penyeludup warga Thailand bertindak berani dengan melepaskan tiga das tembakan sebagai amaran kepada anggota polis agar tidak mengganggu urusan mereka di pengkalan haram Poksu Kamal, Kampung Bendang Besar dekat Tanah Merah semalam.
Ketua Polis Kelantan, Deputi Komisioner Shafien Mamat berkata, kejadian tersebut berlaku pada pukul 9 pagi sewaktu dua anggota Balai Polis Nibong, Tanah Merah melakukan rondaan sempadan melalui pengkalan haram itu.
Katanya, siasatan mendapati, dua suspek dipercayai penyeludup warga Thailand bertindak melepaskan tembakan ekoran tidak berpuas hati kepada anggota polis yang kerap melakukan rondaan di tebing sungai sempadan kedua-dua negara.
“Sewaktu rondaan dijalankan, kedua-dua anggota polis melihat seorang lelaki sedang menyeberangi Sungai Golok sebelum bertindak menghampiri kawasan tebing sungai tersebut.
“Mereka melihat seorang lelaki masuk ke dalam sungai berkenaan bersama tujuh tong disyaki berisi minyak masak yang diikat bersamanya sebelum bergerak ke arah negara jiran,” katanya dalam satu kenyataan di sini hari ini.
Katanya, apabila lelaki itu tiba di kawasan tebing sungai di sebelah negara Thailand, kelihatan dua orang lagi lelaki masing-masing membawa selaras senapang dan bertindak melepaskan tiga das tembakan ke arah anggota polis.

Katanya, susulan tembakan itu, dua das terkena kawasan tebing sungai manakala satu lagi das tersasar.
“Siasatan awal mendapati, suspek dipercayai melepaskan tembakan menggunakan senapang angin kerana tiada bunyi letupan didengari.
“Bagaimanapun, kedua-dua anggota Balai Polis Nibong itu tidak mengalami sebarang kecederaan,” katanya.
Kes disiasat mengikut Seksyen 506 Kanun Keseksaan kerana melakukan ugutan jenayah. – K!ONLINE


Warga emas kejam tembak mati kucing guna senapang angin
Oleh KOSMO!

20 Ogos 2020, 12:07 pm
Oleh ROSLIZA MOHAMED
KOTA BHARU – Seorang warga emas lelaki tergamak menembak dua ekor kucing dengan menggunakan senapang angin dalam dua kejadian berasingan di Pintu Geng, di sini baru-baru ini.
Difahamkan, warga emas berusia 70-an itu bertindak sedemikian apabila dia berang dengan haiwan peliharaan milik jiran yang sering lalu dan berehat di kawasan rumahnya.
Kejadian tembakan itu dilaporkan berlaku sebanyak dua kali iaitu pada 1 Ogos dan terbaharu pada 17 Ogos lalu.
Akibatnya, seekor kucing mati manakala seekor lagi cedera parah di bahagian kepala.
Warga emas itu dipercayai sudah pencen dan tinggal di kampung tersebut.

Ketua Polis Daerah Kota Bharu, Asisten Komisioner Abdul Rahim Daud ketika dihubungi mengesahkan menerima laporan kejadian tersebut.
Menurutnya, polis telah menahan suspek dan siasatan lanjut masih sedang dijalankan berhubung kejadian itu.
Katanya, sehubungan dengan itu, orang ramai dinasihatkan supaya jangan bertindak kejam terhadap haiwan seperti kucing kerana ia menjadi kesalahan yang serius. -K! ONLINE


Cadang tubuh Hospital APM
Oleh MOHD AZLI ADLAN

20 Ogos 2020, 11:08 am
Oleh MOHD. AZLI ADLAN
KUALA TERENGGANU – Angkatan Pertahanan Awam (APM) berhasrat untuk memiliki hospital sendiri yang berfungsi seperti Hospital Angkatan Tentera Malaysia (ATM).
Menteri di Jabatan Perdana Menteri (Tugas-Tugas Khas), Datuk Seri Mohd. Redzuan Md. Yusof berkata, cadangan pembinaan Hospital APM tersebut sebagai penghargaan kepada 2.2 juta sukarelawan agensi itu yang komited menabur bakti kepada masyarakat negara ini.
“Cadangan pembinaan hospital ini menunjukkan kepekaan terhadap sumbangan sukarelawan APM namun ia masih tertakluk kepada kelulusan Kabinet.
“Sehubungan itu, saya minta pengurusan APM agar segera menyiapkan kertas cadangan pembinaan Hospital APM untuk dibentangkan kepada Kabinet,” katanya selepas mengadakan perjumpaan dengan warga APM Terengganu di sini malam tadi.
Turut hadir Ketua Pesuruhjaya APM, Datuk Roslan Wahab dan Pengarah APM Terengganu, Che Adam Ab. Rahman.

Dalam perkembangan lain, Mohd. Redzuan memberitahu APM akan menerima aset baharu iaitu 30 buah kenderaan pacuan empat roda sebagai persediaan menghadapi musim tengkujuh tidak lama lagi.
Beliau berkata, keutamaan pengagihan kenderaan pacuan empat roda itu akan diberikan kepada negeri-negeri yang kerap dilanda banjir seperti Terengganu, Kelantan, Kedah dan Sabah. – K! ONLINE


Presiden Mali letak jawatan selepas kena culik
Oleh KOSMO!

20 Ogos 2020, 10:43 am
BAMAKO, Mali – Presiden Mali semalam mengumumkan peletakan jawatan untuk mengelakkan pertumpahan darah selepas beliau diculik dalam satu insiden rampasan kuasa ketenteraan dengan ketua pemberontak berjanji mengadakan pilihan raya baharu bagi menyelesaikan krisis politik di negara itu.
Kerajaan Ibrahim Boubacar Keita berdepan protes besarbesaran berhubung kemelesetan ekonomi, isu rasuah dan kebangkitan kumpulan militan yang meragut ribuan nyawa awam.
Tentera pemberontak menjadikan Keita dan Perdana Menteri Boubou Cisse sebagai tahanan pada tengah hari kelmarin, membawa mereka ke satu pangkalan tentera di luar Bamako. Kem tentera itu dirampas pada pagi hari kejadian.
Orang ramai yang berkumpul di ibu kota menuntut Keita meletak jawatan dan bersorak semasa tentera pemberontak menuju ke kediaman rasmi presiden.
Boubou Cisse (kiri) dan Ibrahim Boubacar Keita (kanan) – Ludovic MARIN dan Sia KAMBOU / AFP

Keita, 75, kelihatan tenang semasa mengumumkan keputusan meletak jawatan yang disiarkan menerusi televisyen selepas waktu tengah malam. Keita turut membubarkan kerajaan dan Parlimen Mali, menyatakan beliau tiada pilihan selain meletak jawatan serta-merta.
“(Saya perlu) akur kepada keputusan ini kerana saya tidak mahu apa-apa kejadian pertumpahan darah.”

Setakat ini, tiada kepastian sama ada Keita masih dalam tahanan di kem di bandar Kali.
Ketua pemimpin rampasan kuasa itu muncul di skrin televisyen beberapa jam kemudian dan berjanji satu peralihan kuasa politik serta pilihan raya baharu ‘pada waktu sesuai’.

Timbalan Ketua Turus Tentera Udara Mali, Ismael Wague berkata, beliau dan pegawai lain ‘memutuskan untuk memikul tanggungjawab bagi orang ramai’.
Negara-negara jiran Mali memberi amaran terhadap sebarang pemindahan kuasa tidak sah pada ketika rampasan kuasa berlaku pada Selasa lalu.
Komuniti Ekonomi NegaraNegara Afrika Barat (ECOWAS) mengutuk kudeta itu menerusi satu kenyatan dan mendesak agar sempadan darat dan udara Mali ditutup selain sekatan dikenakan ke atas ‘semua pihak terlibat’.
Blok 15 anggota itu termasuk Mali juga mahu menggantung negara itu daripada badan penggubal keputusan dalaman.
Setiausaha Agung Pertubuhan Bangsa-Bangsa Bersatu, Antonio Guterres mendesak agar Keita dan Cisse dibebaskan serta-merta. Kumpulan diplomat di New York berkata, Majlis Keselamatan PBB turut mengadakan perbincangan tergempar semalam. – AFP


Tokoh Maal Hijrah tidak jemu cari ilmu
Oleh KOSMO!

20 Ogos 2020, 10:36 am
Oleh NUR SYAZWANA MANSOR
SUNGAI PETANI – Pembelajaran sepanjang hayat. Demikian prinsip yang dipegang oleh Tokoh Maal Hijrah Peringkat Negeri Kedah 1441H/2019M.
Abdullah Yahya, 76, yang juga merupakan Imam Masjid Pokok Asam, Bakar Arang di sini berkata, meskipun usianya sudah mencapai kategori usia emas namun ia tidak menjadi penghalang buat dirinya untuk menuntut ilmu dalam bidang yang diminati.
Kata beliau, kerana cintakan ilmu dia kini sedang melanjutkan pengajian dalam Kursus Bahasa Arab dan Al-Quran di Universiti Malaya (UM) melalui pembelajaran di Universiti Islam Antarabangsa Sultan Abdul Halim Mua’adzam Shah (UniSHAMS).
“Kini pengajian saya sudah masuk tahun ketiga dan Insya-Allah saya bakal menamatkan pengajian pada tahun hadapan.
“Saya adalah pelajar paling tua dalam kelas namun ia bukan halangan kerana saya menekankan konsep pembelajaran sepanjang hayat untuk memastikan keseimbangan ilmu di dunia dan akhirat,” katanya di sini semalam.

Beliau mempunyai lima cahaya mata hasil perkongsian hidup dengan arwah isterinya, Allahyarham Ramlah Ahmad.
Abdullah berkata, kursus yang dipelajarinya sekarang adalah berkaitan Al-Quran, jadi dia mengambil pendekatan dengan mengamalkan membaca al-Quran sebanyak satu hingga dua juzuk sehari sebagai sesi ulang kajinya.
“Saya akan khatam al-Quran dua kali dalam tempoh sebulan, selain untuk tujuan ibadah ianya juga sebagai satu bentuk persediaan dan latihan ulang kaji kerana ia mempunyai kaitan dengan kursus yang saya ambil,” katanya.
Tambahnya, dia bercadang untuk mengadakan kelas Bahasa Arab di Masjid Pokok Asam sebaik sahaja tamat pengajian di UM nanti.
“Saya bercadang nak adakan kelas Bahasa Arab untuk orang dewasa sebaik sahaja tamat pengajian nanti dan ingin  berkolaborasi dengan pensyarah dari UM sebagai tenaga pengajar kedua.
“Saya mahu berkongsi ilmu dengan orang awam selain mahu orang Islam dapat menguasai al-Quran,” katanya.
Difahamkan selain Bahasa Arab, Abdullah juga boleh bertutur dalam Bahasa Inggeris, Bahasa Arab Ammiyah (Bahasa Pasar), Hokkien, Tamil dan Urdu.
Dalam pada itu, Abdullah berkata dia berharap golongan muda terutamnya imam-imam muda pada masa ini supaya tidak jemu menuntut ilmu.
“Saya harap bila generasi muda lihat kesungguhan saya menuntut ilmu mereka pun ada motivasi untuk menyambung pelajaran lagi,” katanya.
Selain memegang jawatan sebagai Imam Masjid Pokok Asam, Abdullah turut memegang sembilan jawatan penasihat di beberapa buah jabatan dan agensi di negeri ini.
Beliau juga pernah menerima beberapa anugerah seperti Guru Takmir Cemerlang Peringkat Kedah, Pingat Jasa Kebaktian (PJK) pada 1999, Pingat Bakti Setia (PBS) Jabatan Penjara dan Tokoh Maulidur Rasul Kedah 2015.
Abdullah juga merupakan ahli Pertubuhan Kebajikan Islam Malaysia (Perkim) Daerah Kuala Muda, Ahli Jawatankuasa Anti Dadah Kuala Muda, dan Ahli Lembaga Tabung Pegawai Masjid Negeri Kedah Darul Aman.
Beliau menabur bakti sebagai penjawat awam selama 31 tahun dengan berkhidmat di beberapa agensi seperti Jabatan Kebajikan Masyarakat, Sekolah Akhlak Taiping, Sekolah Akhlak Pokok Sena, Agensi Anti Dadah Kebangsaan Kulim dan Pejabat Agama Daerah Kuala Muda sebelum bersara pada 1999. -K! ONLINE


Klinik tawar khidmat gugur janin diserbu
Oleh KOSMO!

20 Ogos 2020, 10:25 am
JAKARTA – Sebuah klinik yang diserbu kerana menjalankan kegiatan menggugurkan janin secara haram di Jakarta Tengah dipercayai meraih untung bersih kira-kira 70 juta rupiah (RM19,830) sebulan, lapor portal berita Tempo.
Ketua Pengarah Unit Siasatan Jenayah Polis Jakarta, Komisioner Tubagus Ade Hidayat berkata, hasil keuntungan itu dibahagi kepada tiga golongan penerima di klinik berkenaan.
“Untung dibahagi kepada 40 peratus untuk kakitangan perubatan, 40 peratus lagi kepada broker dan 20 peratus bagi pengurus,” katanya di Jabatan Polis Wilayah Jakarta kelmarin.
Klink tersebut terletak di Jalan Raden Saleh I, Pusat Komersial Senen di Jakarta Tengah di Indonesia.
Tubagus berkata, hasil pemeriksaan di klinik itu pad 3 Ogos lalu membawa kepada penemuan wang tunai 51 juta rupiah (RM14,389). Wang itu dipercayai hasil untung aktiviti pengguguran haram bulan lalu disimpan dalam satu sampul surat.
Beliau menyatakan klinik itu sudah beroperasi selama lima tahun. Berdasarkan rekod pesakit dari Januari 2019 hingga 10 April lalu, klinik itu menjalankan khidmat pengguguran janin terhadap 2,638 pelanggan.

“Secara purata, mereka menerima antara lima hingga tujuh pelanggan sehari,” katanya.
Kos menggugurkan kandungan berbeza mengikut usia kandungan. Bagi janin berumur enam hingga tujuh minggu, caj dikenakan ialah 1.5 hingga 2 juta rupiah (RM420 hingga RM564).
Bayaran untuk menggugurkan janin berusia lapan hingga 10 minggu pula adalah 3 juta hingga 3.5 juta rupiah (RM853 hingga RM995) dan 7 juta hingga 9 juta rupiah (RM1,975 hingga RM2,540) bagi kandungan 15 hingga 20 minggu.
Seramai 17 suspek ditahan kerana disyaki terlibat dalam aktiviti haram terbabit iaitu enam kakitangan perubatan termasuk tiga doktor, seorang bidan dan dua jururawat.
Empat individu yang merupakan pengurus klinik dan empat broker lain turut ditahan. Tiga lagi suspek ialah mereka yang melakukan pengguguran janin. – AGENSI


Serah kad bank, peneroka rugi RM496,000
Oleh KOSMO!

20 Ogos 2020, 12:01 pm
Oleh MOHD. SHAHRULANOOR ISHAK
BENTONG – Panik selepas dikatakan terlibat kegiatan pengubahan wang haram, seorang wanita warga emas di Felda Mempaga dekat sini kerugian RM496,000 akibat ditipu individu tidak dikenali.
Wanita yang juga peneroka Felda tersebut menerima panggilan daripada seorang individu memperkenalkan diri sebagai pegawai Pos Laju pada 19 Julai lalu.
Ketua Jabatan Siasatan Jenayah Komersial Pahang, Superintendan Mohd. Wazir Mohd. Yusof berkata, suspek memaklumkan terdapat bungkusan yang dihantar kepada warga emas berusia 60 tahun berkenaan.
“Suspek mendakwa bungkusan yang akan diterima tersebut mempunyai kesalahan pengubahan wang haram.
“Pengadu (mangsa) menafikan dakwaan itu sebelum panggilan disambung kepada lelaki yang memperkenalkan diri sebagai ASP Bakar dari Ibu Pejabat Polis Kontinjen Sabah,” katanya menerusi kenyataan hari ini.

Mangsa kemudiannya menerima mesej menerusi aplikasi WhatsApp yang mengarahkan dia memindahkan wang RM500,000 daripada akaun Amanah Saham Nasional ke dalam akaun Maybank.
“Sejurus pemindahan wang dilakukan pada 24 Julai lalu, mangsa diarahkan meninggalkan kad bank di dalam pasu bunga di depan kedai makanan haiwan yang sebaris dengan pasar raya Sri Tahan dekat Karak pada keesokannya,” ujar beliau.
Tambah Mohd. Wazir, warga emas itu kemudian dihubungi suspek yang meminta nombor pengesahan diri (PIN) kad bank milik mangsa dan serta-merta ia diberikan kepada individu tersebut.
“Pada 17 Ogos (kelmarin) pengadu telah menukar kad bank baharu di kaunter Maybank dan semakan akaun mendapati RM496,000 telah lesap,” katanya.
Mangsa membuat laporan di Balai Polis Karak dan kes disiasat mengikut Seksyen 420 Kanun Keseksaan kerana menipu. -K! ONLINE


Perunding motivasi melampau kena jel 3 bulan
Oleh NUZULSHAM SHAMSUDDIN

21 Ogos 2020, 7:31 pm
KUALA LUMPUR – Tindakan seorang perunding motivasi melakukan kelucahan melampau terhadap seorang remaja lelaki empat tahun lalu, membawa padah apabila dia dihukum penjara tiga bulan oleh Mahkamah Majistret di sini hari ini.
Majistret Aina Azahra Arifin menjatuhkan hukuman itu terhadap seorang perunding motivasi bergelar Datuk selepas dia menukar kepada pengakuan bersalah pada hari pertama prosiding bela diri.
Mahkamah turut memerintahkan tertuduh menjalani hukuman tersebut di Penjara Kajang bermula tarikh jatuh hukum.
Mengikut pertuduhan, tertuduh didakwa melakukan perbuatan kelucahan melampau terhadap remaja lelaki berumur 15 tahun.
Kesalahan itu didakwa dilakukan berhampiran Tasik Kecil Medan Idaman Taman Ibu Kota Wangsa Maju di sini pukul 5.30 petang pada 17 September 2016.
Berikutan itu pertuduhan dikemukakan mengikut Seksyen 377 D Kanun Keseksaan yang memperuntukkan hukuman penjara maksimum dua tahun jika sabit kesalahan.

Terdahulu Timbalan Pendakwa Raya Illya Syaheedah Mohd. Razif memohon mahkamah menjatuhkan hukuman setimpal dengan alasan umur mangsa semasa kejadian adalah 15 tahun.
“Ekoran tindakan tertuduh itu telah menyebabkan mangsa tertekan sehingga ingin membunuh diri,” katanya.
Bagaimanpun peguam Azlan Abdul Razak dalam rayuan memohon hukuman penjara minimum kerana tertuduh masih muda dan telah menyesal dengan perbuatannya.K!ONLINE


Lagi warga asing ditahan di sangkar ikan
Oleh EDDY AQMAL MOHAMED HAMIDI

21 Ogos 2020, 11:58 pm
Oleh NOOR HASLIZA NUSI
GEORGE TOWN – Maritim Malaysia (APMM) menahan dua pekerja sangkar ikan warga Myanmar selepas gagal mengemukakan permit yang sah ke negara ini pada kedudukan 0.1 batu nautika Timur Batu Uban di sini petang tadi.
Operasi dijalankan anggota peronda maritim negeri Pulau Pinang ke atas bot sangkar yang dinaiki lelaki warga asing terbabit kira-kira pukul 4 petang.
Pengarah Maritin Negeri, Kapten Maritim Hamizan Harun berkata, hasil pemeriksaan lanjut mendapati permit dua daripada tujuh pekerja asing warga Myanmar itu telah tamat tempoh sejak April lalu.
“Kes disiasat di bawah Akta Imigresen 1959/63, Seksyen 15 (1)(c) kerana tinggal dan berada di Malaysia selepas pas atau permit sudah tamat tempoh.
“Kesemua mereka dibawa ke Jeti Pasukan Polis Marin Batu Uban untuk siasatan lanjut,” katanya dalam satu kenyataan di sini malam tadi.

Dalam perkembangan berkaitan, beliau memberitahu, APMM turut menahan dua buah bot nelayan tempatan kelas A setelah didapati melakukan aktiviti menangkap ikan tanpa lesen yang sah pada kedudukan 1.3 dan 1.4 batu nautika Barat Laut Tanjung.
“Empat individu berusia 35 hingga 52 tahun yang sedang menangkap ikan di atas bot itu dipercayai melakukan kesalahan di bawah Seksyen 8(a) Akta Perikanan 1985 kerana melakukan aktiviti menangkap ikan tanpa lesen yang sah.
“Kedua-dua bot tidak bernombor tersebut bersama dua unit pukat rawa sorong, 80 kilogram ikan campur, dua tekong serta dua awak-awak ditahan dan dibawa ke Jeti Pasukan Polis Marin Batu Uban untuk siasatan lanjut,” ujarnya. – K! ONLINE


Abdul Ghani Pengerusi SPR baharu
Oleh MOHD RIDZAUDDIN ROSLAN

21 Ogos 2020, 10:00 pm
KUALA LUMPUR – Bekas Setiausaha Suruhanjaya Pilihan Raya (SPR), Datuk Abdul Ghani Salleh dilantik sebagai Pengerusi SPR yang baharu berkuat kuasa hari ini.
Ketua Setiausaha Negara, Tan Sri Mohd. Zuki Ali berkata, pelantikan tersebut turut mendapat perkenan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah.
Menurutnya, Timbalan Ketua Setiausaha (Pembangunan), Kementerian Pengajian Tinggi, Datuk Nik Ali Mat Yunus turut dilantik sebagai Ahli SPR berkuat kuasa hari sama.
“Pelantikan itu mengikut Fasal (1) Perkara 114 Perlembagaan Persekutuan bermula hari ini sehingga usianya mencapai 66 tahun selaras dengan Fasal (3) Perkara 114 Perlembagaan Persekutuan.
“Dengan kelayakan dan pengalaman yang dimiliki, diyakini mereka dapat menggalas amanah dan tanggungjawab sebagai Pengerusi SPR dan Ahli SPR mengikut kehendak Perlembagaan dengan sempurna,” katanya dalam satu kenyataan akhbar di sini tadi.
Tambah beliau, kerajaan juga merakamkan setinggi penghargaan dan terima kasih kepada Datuk Azhar Azizan Harun dan Datuk Seri Ramlan Ibrahim atas khidmat bakti sepanjang menjawat jawatan sebagai Pengerusi dan Ahli SPR. – K! ONLINE


Video tular Dylea raih tontonan hampir 3 juta
Oleh KOSMO!

21 Ogos 2020, 7:49 pm
TIADA siapa menyangka video nyanyiannya satu ketika dahulu pernah menyita banyak pihak.
Lima tahun masa berlalu, pemilik nama sebenar Noradilah Jamaludin itu pernah menyanyikan lagu Madah Berhelah dendangan Ziana Zain.
Video nyanyian sekadar suka-suka yang kemudiannya dimuat naik ke dalam YouTube tiba-tiba membuahkan sesuatu yang tidak diduga.
Wanita yang mesra disapa Dylea itu tidak menjangka video nyanyian pada majlis perkahwinan jirannya dahulu meninggalkan impak, sehingga diburu banyak pihak.
“Saya sendiri tidak menyangka video itu sudah ditonton hampir tiga juta pelayar sehingga ke hari ini. Mungkin orang melihat ada yang istimewa tentang video tersebut meskipun pada peringkat awal, saya kurang memahami situasi itu.
“Tetapi setelah beberapa tahun video tersebut tular barulah saya mula memahami sedikit demi sedikit sehingga membulatkan nekad untuk bergelar penyanyi,” katanya wanita berusia 24 tahun itu tenang.

Bercakap tentang perjalanan karier seninya, Dylea bersyukur kerana diberikan kesempatan merakamkan lagu Untuk Aku yang dijadikan taruhan ketika ini.
Meskipun ada yang menganggap perjalanan seninya harus bermula lebih awal ketika video tersebut tular, Dylea ada alasan tentang kelewatannya terjun ke industri hiburan.
“Kira-kira lima tahun yang lalu, memang ramai yang menghubungi saya dan memberikan peluang untuk menjadi artis rakaman.
“Mereka datang menawarkan pelbagai jenis lagu dan tawaran istimewa.
“Tetapi saya tidak mahu gopoh dalam hal begini. Nak jadi penyanyi bukan boleh main-main dan saya perlu asah bakat terutama aspek vokal memandangkan saya tiada asas,” tambahnya.
Tidak berasa ralat mahupun menyesal dengan keputusan yang telah diambil, kini keyakinan Dylea terbukti apabila rasmi bergelar artis rakaman.
Single Untuk Aku terbitan Family Tree Media Sdn. Bhd. yang berentak balada tersebut disifatkan mempunyai keistimewaan untuk menambat hati pendengar.
“Saya pernah dirisik oleh beberapa syarikat rakaman, namun ketika itu belum ada rezeki.
“Jadi apabila ada yang kembali memberikan peluang dan percaya kepada bakat saya, ini peluang terbaik yang tidak boleh dilepaskan.
“Atas dorongan dan keyakinan beberapa pihak, saya memberanikan diri untuk menerjah industri seni dengan lagu ini.
“Besar harapan saya agar lagu ini diterima baik oleh semua,” jelas anak kelahiran Negeri Sembilan itu serius.
Wanita yang bergelar usahawan itu juga mahu memberikan tumpuan sepenuhnya kepada bidang nyanyian, namun dalam masa yang sama terus maju dalam bidang perniagaan yang sedang diusahakan.
Untuk Aku merupakan tulisan Intan Saharudin, manakala melodinya oleh Zamzoy dan Sheikh Qalam sudah boleh didengar menerusi platform YouTube, Spotify, Joox dan beberapa medium penstriman.


Zarco bersalah, bakal terima hukuman
Oleh KOSMO!

21 Ogos 2020, 7:34 pm
LONDON – Pelumba Reale Avintia Racing, Johann Zarco dijatuhkan hukuman penalti selepas didapati bersalah kerana menunggang secara berbahaya hingga menyebabkan kemalangan pada Grand Prix (GP) Austria minggu lalu.
Disebabkan itu, Zarco, 30, perlu memulakan perlumbaan di hentian pit selepas terlibat dalam kemalangan ngeri dengan Franco Morbidelli dari pasukan Petronas Yamaha Sepang Racing Team di selekoh ketiga pusingan kesembilan di Litar Red Bull Ring, Spielberg pada Ahad lalu.
Kemalangan ngeri itu juga menyaksikan jentera Ducati dikendali Zarco serta jentera Yamaha milik Morbidelli terpelanting dan hampir merempuh Valentino Rossi dan Maverick Vinales.
Hasil penilaian dan perbincangan bersama steward Persekutuan Permotoran Antarabangsa (FIM), pelumba Perancis itu didapati bersalah dan bakal menjalani hukuman tersebut apabila memulakan perlumbaan nanti.
“Kemalangan GP Austria melibatkan Zarco dan Morbidelli telah menyebabkan Red Flag. Kedua-dua pelumba hadir memberi kenyataan kepada panel steward FIM MotoGP (Kejuaraan Motosikal Dunia) dalam perbicaraan yang telah diadakan pada 20 Ogos.
“Setelah penilaian dibuat, terdapat bukti bahawa Zarco menunggang dengan cara tidak bertanggungjawab. Hasil keputusan itu, Zarco dikenakan penalti memulakan perlumbaan di hentian pit,” kata steward dalam satu kenyataan sebentar tadi.

Zarco dikatakan belum pasti turun berlumba dalam perlumbaan GP Styria, Ahad ini kerana perlu berehat selepas menjalani pembedahan pergelangan tangan kanan pada Rabu lalu.
Sekiranya Zarco tidak beraksi dalam GP Styria minggu ini, hukuman penalti itu akan dibawa ke perlumbaan seterusnya pada GP San Marino bulan depan. – K! ONLINE


Larsson dilantik penolong jurulatih Barcelona
Oleh KOSMO!

21 Ogos 2020, 8:07 pm
BARCELONA – Gergasi Sepanyol, Barcelona telah melantik bekas penyerang pasukan itu, Henrik Larsson sebagai pembantu jurulatih kepada pengurus baharu, Ronald Koeman.
Larsson, 48, menandatangani kontrak dua tahun dan akan bekerjasama dengan bekas pengendali FC Twente dan Hoffenheim, Alfred Schreuder dalam barisan kejurulatihan baharu The Catalan.
Koeman yang dilantik bagi mengisi kekosongan ditinggalkan Quique Setien, merasakan kedua-dua individu itu mampu membantu beliau mengembalikan semula zaman kegemilangan Barcelona.
Larsson sebelum ini tidak mempunyai pasukan hampir setahun selepas meninggalkan jawatannya sebagai pengurus kelab Sweden, Helsingborg pada Ogos 2019.
Sebagai rekod, legenda bola sepak Sweden itu pernah beraksi dengan Barcelona dan menjaringkan 22 gol daripada 62 perlawanan dalam semua kejohanan dari 2004 hingga 2006.
Sepanjang bersama The Catalan, Larsson berjaya memenangi dua gelaran La Liga, satu kejuaraan Piala Super Sepanyol dan satu trofi Liga Juara-Juara. – K! ONLINE


Kru kapal warga China hilang di Pulau Ketam
Oleh KOSMO!

21 Ogos 2020, 8:55 pm
Oleh MOHAMAD NAUFAL MOHAMAD IDRIS
KLANG – Seorang kru kapal kargo dilaporkan hilang selepas terjatuh ke dalam laut di kedudukan 17.2 batu nautika barat daya Pulau Ketam, semalam.
Yang Kai Kai, 29, warga China disedari hilang pukul 8.30 malam dan disahkan oleh nakhoda kapal itu.
Pengarah Agensi Penguatkuasaan Maritim Malaysia (APMM) Selangor, Mohammad Rosli Kassim berkata, berdasarkan siasatan awal kapal tersebut dalam pelayaran ke Brazil dari Hong Kong dengan melalui perairan Selat Melaka.
Katanya, pihaknya yang menerima maklumat pukul 9.30 malam daripada Maritime Rescue Sub Centre (MRSC) Johor Bahru segera mengaktifkan Operasi Mencari dan Menyelamat (Carilamat).
“Mangsa disyaki terjatuh ke dalam laut tanpa memakai jaket keselamatan,” jelasnya dalam kenyataan di sini hari ini.

Kata beliau, operasi tersebut menggunakan beberapa aset APMM termasuk bot Penggalang 31 dan helikopter AS365N3 Dauphin.
Ujar Mohammad Rosli, turut terlihat dalam Carilamat adalah aset Pasukan Polis Marin (PPM) iaitu PC32 dan Tentera Laut Diraja Malaysia (TLDM) Bot RHIB3.
“Pencarian dibahagikan kepada empat sektor merangkumi keluasan 182 batu nautika persegi dari perairan One Fathom Bank (OFB) hingga ke Beting Angsa di sini.
“Operasi akan diteruskan sehingga mangsa berjaya ditemui,” katanya. -K!ONLINE


Murid umur lebih 11 tahun wajib pakai pelitup muka di sekolah
Oleh KOSMO!

21 Ogos 2020, 8:44 pm
PARIS – Murid sekolah berumur atas daripada 11 tahun  di Perancis akan diwajibkan memakai pelitup muka apabila mereka kembali ke sekolah seminggu lagi, kata Menteri Pelajaran, Jean-Michel Blanquer.
Dasar baharu itu menandakan pelaksanaan langkah lebih ketat ketika jangkitan koronavirus makin serius di Perancis dengan 4,700 kes dilaporkan kelmarin, peningkatan besar berbanding hari sebelumnya dan rekod baharu selepas pelaksanaan perintah berkurung.
“Penggunaan pelitup muka akan menjadi sistematik bermula daripada sekolah menengah dan tidak terhad kepada kawasan yang tiada penjarakan fizikal tetapi juga di kawasan terbuka,” kata Blanquer dalam satu wawancara lewat kelmarin.
Menurutnya, kerajaan juga akan membekalkan pelitup muka kepada keluarga miskin berdasarkan penilaian bagi setiap kes.
Langkah itu melibatkan pelajar berusia antara 11 tahun hingga 18 tahun. Pelajar di Perancis akan kembali ke sekolah pada 1 September ini.
Wabak Covid-19 meragut lebih 30,400 nyawa di negara berkenaan setakat ini. – AFP


United gagal kalau tidak berbelanja
Oleh KOSMO!

21 Ogos 2020, 7:42 pm
MANCHESTER – Pengurus Manchester United, Ole Gunnar Solskjaer tiada pilihan selain berbelanja menguatkan pasukannya jika mahu mencabar kejuaraan Liga Perdana Inggeris (EPL) untuk saingan baharu musim 2020/2021.
Walaupun berjaya menamatkan EPL pada tempat ketiga musim lalu tetapi United masih lagi dilihat tidak mampu mencabar gelaran selepas ketinggalan 30 mata di belakang juara bertahan, Liverpool.
The Red Devils juga tidak mempunyai pemain yang konsisten dan mampu bersaing secara kompetitif menyebabkan Solskjaer, 47, terpaksa berulang kali mengguna pakai kesebelasan sama sewaktu bersaing dalam Liga Europa baru-baru ini.
Jadual saingan EPL musim depan yang dikeluarkan semalam juga seakan-akan tidak memihak kepada United walaupun aksi pembuka tirai menentang Burnley ditangguhkan bagi memberi lebih banyak masa rehat kepada pasukan itu.
Ini kerana selepas bertemu Crystal Palace (19 September) dan Brighton pada 26 September, United akan menanti kunjungan Tottenham Hotspur, Chelsea dan juara Piala FA, Arsenal di Old Trafford sepanjang bulan Oktober nanti.
Jika The Red Devils gagal mencatat keputusan positif dalam lapan perlawanan pertama EPL termasuk aksi menentang Newcastle United, Everton dan West Bromwich Albion, maka peluang anak-anak buah Solskjaer mencabar kejuaraan liga dilihat lebih sukar.

United pula bakal menghadapi derbi setempat menentang Manchester City pada 12 Disember sebelum bertandang ke laman musuh tradisi mereka, Anfield berdepan Liverpool pada 16 Januari tahun depan.
Bekas juara liga 20 kali itu ada peluang mencabar gergasi-gergasi EPL lain jika membeli beberapa pemain baharu seperti bintang Borussia Dortmund, Jadon Sancho dan ‘arkitek’ bahagian tengah Aston Villa, Jack Grealish. – K! ONLINE


Md. Rayhan diusir malam ini
Oleh KOSMO!

21 Ogos 2020, 9:29 pm
Oleh SITI A’ISYAH SUKAIMI
SEPANG – Lelaki warga Bangladesh, Md. Rayhan Kabir yang ditahan Jabatan Imigresen Malaysia (JIM) berlepas dari Lapangan Terbang Antarabangsa Kuala Lumpur (KLIA) pukul 9 malam sebentar tadi.
Lelaki kontroversi itu tiba di aras lima terminal perlepasan KLIA menaiki van Jabatan Imigresen dengan diiringi beberapa pegawai imigresen untuk berurusan di kaunter. Lelaki itu tiba dengan tangan bergari dan dibawa oleh pegawai imigresen untuk diusir ke negara asalnya.
Penerbangan pulang Md. Rayhan ke Dhaka, Bangladesh menerusi pesawat Malaysia Airlines MH0196 pukul 11 malam ini.
Terdahulu, Md. Rayhan ditahan ketika bersembunyi di sebuah kondominium di Jalan Pahang 4 Julai lalu.
Sebelum ini, JIM memohon bantuan orang ramai bagi mengesan Md. Rayhan untuk membantu siasatan mengikut Akta Imigresen 1959/63.

Pada 3 Julai lalu, Al Jazeera menyiarkan dokumentari berjudul Locked Up in Malaysia’s Lockdown dengan Md. Rayhan dilihat mengkritik kerajaan Malaysia dan mendakwa wujud diskriminasi dalam mengendali kes Covid-19 membabitkan warga asing. – K! ONLINE


‘Anjing jelmaan’ ditanam hidup-hidup undang kemarahan netizen
Oleh KOSMO!

21 Ogos 2020, 6:42 pm
JAKARTA – Nasib malang menimpa seekor anjing yang didakwa jelmaan seorang manusia apabila ditanam hidup-hidup di Kelurahan Praya, Lombok Tengah, Lombok baru-baru ini, lapor laman berita suara.com.
Sebuah video yang tular di laman sosial menunjukkan seekor anjing terbaring dan tubuhnya terketar-ketar serta dibalut kain pelikat sambil dikerumuni orang ramai.
Penduduk mendakwa, haiwan tersebut merupakan jelmaan daripada seorang pelajar sekolah yang terkena ilmu hitam dan pernah bertukar menjadi hantu.
Menurut seorang aktivis pencinta haiwan, Desy Marlina, anjing itu yang kemudiannya ditanam hidup-hidup penduduk dikatakan sakit atau mengalami keracunan berdasarkan keadaannya seperti kekejangan.
“Inilah bukti pemikiran yang mundur masyarakat di Lombok. Anjing ini berkemungkinan besar sedang sakit atau diracun.
“Namun penduduk setempat menganggap anjing ini merupakan jelmaan daripada seorang manusia dan menanamnya hidup-hidup,” katanya.

Tambah Desy, dia turut mempersoalkan tindakan penduduk menanam haiwan itu hidup-hidup walaupun ia didakwa benar merupakan seorang manusia yang disihir menjadi seekor anjing. – Agensi


Maqis Johor rampas produk babi tanpa permit
Oleh KOSMO!

21 Ogos 2020, 5:53 pm
Oleh KHAIRUL MOHD. ALI
JOHOR BAHRU – Jabatan Perkhidmatan Kuarantin dan Pemeriksaan Malaysia (Maqis) merampas makanan berasaskan babi dari Singapura di Kompleks Kargo, Lapangan Terbang Antarabangsa Senai (LTAS), di sini hari ini.
Pengarahnya, Nur Afifah A. Rahman berkata, perkara itu terbongkar apabila pihaknya membuat pemeriksaan ke atas dua kotak yang dibawa masuk melalui kiriman mel pada pukul 3.30 petang.
Menurutnya, pihaknya percaya produk berkenaan dibawa masuk ke negara ini untuk kegunaan peribadi.
“Hasil pemeriksaan menemui enam tin produk babi dimuatkan dalam dua kotak berasingan bersama dengan barangan dagangan lain.
“Produk babi tersebut di bawa masuk tanpa permit import dikeluarkan oleh Maqis dan sijil kesihatan dari negara asal,” katanya dalam satu kenyataan, di sini hari ini.

Tambah Nur Afifah, tujuan larangan pengimportan serta membawa masuk daging babi dan produk babi dari luar negara adalah bagi menghalang risiko virus African Swine Fever (ASF) ke negara ini.-K! ONLINE.


Polis rampas dadah RM2.6 juta
Oleh MOHD RIDZAUDDIN ROSLAN

21 Ogos 2020, 6:12 pm
KUALA LUMPUR- Polis berjaya menumpaskan satu sindiket pengedaran dan pemprosesan dadah didalangi warganegara Iran serta rakyat tempatan selepas merampas pelbagai jenis dadah bernilai RM2.6 juta.
Timbalan Pengarah Jabatan Siasatan Jenayah Narkotik Bukit Aman, Deputi Komisioner, Zainudin Ahmad berkata, pihaknya turut merampas sejumlah 42.4 kilogram (kg) dadah pelbagai jenis seperti heroin, syabu dan base selain peralatan memproses bahan kimia itu.
“Pihak polis melakukan tiga serbuan berasingan bermula 14 hingga 18 Ogos di sekitar Selangor dan Kuala Lumpur yang membawa kepada penangkapan tujuh ahli sindiket termasuk seorang warganegara Iran.
“Ujian saringan awal urin turut mendapati kesemua suspek berusia lingkungan 33 hingga 56 tahun itu turut positif dadah,” katanya kepada pemberita dalam satu sidang akhbar di sini tadi. -K! ONLINE


Maqis rampas 63kg daun limau purut
Oleh NORLIDA AKMAR IDROS

21 Ogos 2020, 6:00 pm
BUKIT KAYU HITAM – Jabatan Perkhidmatan Kuarantin dan Pemeriksaan Malaysia (Maqis) menggagalkan cubaan membawa masuk 63 kilogram daun limau purut tanpa dokumen sah dari Thailand di Kompleks Imigresen, Kastam, Kuarantin dan Keselamatan (ICQS) Bukit Kayu Hitam dekat sini semalam.
Pengarahnya, P. Lily Rosalind berkata, hasil pemeriksaan rutin ke atas sebuah lori kira-kira pukul 5 petang menemui bekalan daun limau purut bernilai RM315 yang cuba dibawa masuk tanpa Permit Import Maqis dan Sijil Fitosanitasi dari negara asal.
“Perbuatan mengimport keluaran pertanian tanpa Permit Import sah adalah satu kesalahan di bawah Sekyen 11(1) Akta Perhidmatan Kuarantin Dan Pemeriksaan Malaysia 2011 (Akta 728) yang boleh dihukum di bawah Seksyen 11(3) akta sama.
“Hukuman bagi kesalahan itu adalah denda tidak lebih RM100,000 atau penjara maksimum enam tahun atau kedua-duanya sekali,” katanya dalam satu kenyataan di sini hari ini.
Kata beliau, bekalan daun limau purut itu dipercayai bagi menampung permintaan daripada peniaga di seluruh negara ini.
Tambahnya, pihaknya sentiasa memantau dan memeriksa keluaran pertanian di setiap pintu masuk negara untuk memastikan tumbuhan, haiwan, karkas, ikan, keluaran pertanian dan mikroorganisma yang diimport ke negara ini bebas ancaman perosak, penyakit dan bahan cemar.-K! ONLINE


Enam remaja samseng jalanan dicekup
Oleh KOSMO!

21 Ogos 2020, 6:17 pm
Oleh KHAIRUL MOHD. ALI
PASIR GUDANG – Remaja berusia antara 13 hingga 16 tahun antara enam samseng jalanan yang ditahan polis menerusi operasi yang dijalankan di sekitar Taman Scientex, di sini, petang semalam.
Ketua Jabatan Siasatan dan Penguatkuasaan Trafik Johor, Superintendan M. Kumarasan berkata, Op Samseng itu dijalankan pihaknya pada pukul 5 petang.
Menurut beliau, pihaknya turut menyita lima buah motosikal dan mengeluarkan sebanyak enam saman melibatkan 17 kesalahan.
“Operasi Samseng Jalanan itu dilakukan kerana lokasi berkenaan dikenalpasti sebagai ‘hot spot’ golongan remaja melakukan aksi berbahaya.
“Antara aksi berkenaan termasuk melakukan ‘wheelie’, memandu secara zig zag serta pelbagai aksi lain,” katanya dalam satu kenyataan, di sini hari ini.

Tambah beliau, hasil saringan air kencing yang dilakukan mendapati kesemua mereka negatif dadah dan kes disiasat mengikut Seksyen 42(1) Akta Pengangkutan Jalan 1987.
Sementara itu, Kumarasan turut memaklumkan pihaknya telah menjalankan 10 Op Samseng Jalanan, 27 Op Mabuk dan 14 Op Perdagangan sejak 1 Ogos hingga 20 Ogos lalu.
“Op Samseng Jalanan menyaksikan 20 tangkapan dibuat, Op Mabuk pula menyaksikan 36 tangkapan dibuat manakala 11 kertas siasatan dibuka menerusi Op Perdagangan,” tambahnya.-K! ONLINE


UUM sedia tangguh pendaftaran pelajar baharu
Oleh KOSMO!

21 Ogos 2020, 6:54 pm
Oleh MOHD RAFIE AZIMI
SINTOK – Universiti Utara Malaysia (UUM) bersedia menangguhkan pendaftaran pelajar baharu bagi sesi 2020/2021 yang dijadualkan pada Oktober depan.
Naib Canselornya, Prof. Datuk Dr. Ahmad Bashawir Abdul Ghani berkata, pihaknya akan meneliti perkara tersebut bergantung kepada situasi semasa Covid-19 di negeri ini.
“Kami akur dan menyambut baik kenyataan Menteri Pengajian Tinggi, Datuk Dr. Noraini Ahmad berhubung kemungkinan kemasukan pelajar baharu ditunda ekoran peningkatan kes Covid-19 di Kedah dan Sarawak.
“Pihak universiti akan memastikan segala prosedur operasi standard (SOP) yang ditetapkan kerajaan dipatuhi bagi mengekalkan status UUM sebagai kampus sifar Covid-19,” katanya dalam satu kenyataan hari ini.
Pada semalam, Noraini berkata, penangguhan itu mungkin akan dilaksanakan setelah mendapat nasihat daripada Kementerian Kesihatan Malaysia (KKM), Majlis Keselamatan Negara (MKN) dan kerajaan negeri.

Sementara itu, Ahmad Bashawir berkata, persiapan awal telah dilaksanakan bagi memastikan tiada pelanggaran SOP berlaku ketika sesi pendaftaran.
“Kami juga sentiasa membuat rujukan kepada Kementerian Pengajian Tinggi, MKN dan KKM dari semasa ke semasa,” katanya. – K! ONLINE


Satu lagi kluster baharu dikesan
Oleh KOSMO!

21 Ogos 2020, 6:04 pm
Oleh SITI A’ISYAH SUKAIMI
PUTRAJAYA – Sebanyak sembilan kes baharu Covid-19 dilaporkan hari ini termasuk daripada kluster baharu iaitu Kluster Maju di Titiwangsa, Kuala Lumpur menjadikan jumlah kes positif sebanyak 9,249 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut, lima kes adalah penularan tempatan manakala empat lagi kes import mendapat jangkitan di luar negara.
Menurutnya, kes penularan tempatan tersebut membabitkan satu kes Kluster Maju, tiga kes Kluster Tawar dan satu kes saringan sebelum pulang ke negara asal.
“Kluster baharu dikesan di sebuah restoran di Titiwangsa, Kuala Lumpur yang mana dua kes pertama kluster membabitkan pekerja restoran dilaporkan pada 16 Ogos.
“Mereka dikesan hasil saringan rawak ke atas pekerja restoran dan kedai makan yang telah dijalankan di sekitar Kuala Lumpur,” katanya dalam satu kenyataan akhbar di sini hari ini.

Beliau berkata, saringan kontak rapat telah dijalankan dan kes baharu kluster ini merupakan pelanggan restoran tersebut.
Katanya, dia mengalami gejala sakit tekak dan sakit kepala sejak 17 Ogos dan telah dimasukkan ke Hospital Sungai Buloh.
Noor Hisham berkata, bagi Kluster Tawar di Kedah, tiga kes baharu dilaporkan menjadikan jumlah kes dikesan positif Covid-19 bagi kluster tersebut sebanyak 58 kes.
Jelas beliau, satu lagi kes penularan tempatan membabitkan warga asing iaitu kes saringan sebelum pulang ke negara asal yang mana dia tidak bergejala dan telah dimasukkan ke Hospital Umum Sarawak.
Tambah beliau untuk empat kes import pula adalah dari negara Filipina, Austria, Indonesia dan India. -K! ONLINE


Pembantu kedai cedera dilibas biawak
Oleh KOSMO!

21 Ogos 2020, 5:49 pm
Oleh ISKANDAR SHAH MOHAMED
KUALA SELANGOR – Cubaan seorang pembantu kedai serbaneka menangkap seekor biawak betina seberat 35 kilogram memakan diri selepas cedera di ibu jari kanan akibat dilibas dalam kejadian di rumahnya di Kampung Bukit Badong, Bestari Jaya di sini, hari ini.
Kejadian berlaku pukul 2 petang ketika lelaki berusia 28 tahun itu terkejut apabila mendapati biawak sepanjang 2.5 meter memasuki ruang tamu rumahnya.
Pegawai Angkatan Pertahanan Awam (APM) Daerah Kuala Selangor, Kapten (PA) Shaiful Azril Zainal berkata, bimbang perkara buruk berlaku mangsa kemudiannya menghubungi APM kira-kira pukul 2.13 petang.
“Operasi menangkap biawak itu agak sukar kerana ia bertindak agresif dan turut cuba melibas empat anggota kami.
“Bagaimanapun, reptilia itu kemudiannya berjaya ditangkap menggunakan alat penjerut dalam masa 10 minit,” katanya ketika dihubungi Kosmo! di sini hari ini.

Beliau memberitahu, mangsa yang cedera telah dihantar ke Klinik Kesihatan Kuala Selangor untuk menerima rawatan lanjut.
Jelas Shaiful Azril, pemeriksaan mendapati biawak tersebut daripada spesis tikus atau pokok itu sememangnya kerap melibas dan menggigit sekiranya berasa terancam.
“Justeru, orang ramai dinasihatkan tidak mengambil tindakan sendiri yang boleh memudaratkan diri termasuk keluarga sebaliknya menghubungi talian kecemasan 999 atau Pusat Kawalan Operasi Daerah (PKOD) Kuala Selangor di talian 03-32896225,” katanya. -K!ONLINE


Md Rayhan Kabir dihantar pulang malam ini
Oleh SAIRUL ZAMRI MISRANI

21 Ogos 2020, 6:07 pm
Oleh SAIRUL ZAMRI MISRANI
KUALA LUMPUR – Lelaki warga Bangladesh, Md. Rayhan Kabir yang ditahan Jabatan Imigresen Malaysia (JIM) akan dihantar pulang ke negara asalnya malam ini tanpa sebarang pemdakwaan.
Lelaki kontroversi itu dijangka dihantar oleh pasukan pengusiran ke Lapangan Terbang Antarabangsa Kuala Lumpur pada pukul 9 malam ini.
Terdahulu, Md. Rayhan ditahan ketika bersembunyi di sebuah kondominium di Jalan Pahang, di sini 4 Julai lalu.
Sebelum ini, JIM memohon bantuan orang ramai bagi mengesan Md. Rayhan untuk membantu siasatan mengikut Akta Imigresen 1959/63.
Pada 3 Julai lalu, Al Jazeera menyiarkan dokumentari berjudul Locked Up in Malaysia’s Lockdown dengan Md. Rayhan dilihat mengkritik kerajaan Malaysia dan mendakwa wujud diskriminasi dalam mengendali kes Covid-19 membabitkan warga asing. – K! ONLINE


Polis Pulau Pinang potong elektrik 23 premis judi haram
Oleh MOHD SYALMIZI HAMID

21 Ogos 2020, 5:57 pm
GEORGE TOWN – Polis negeri bersama Tenaga Nasional Berhad (TNB) melakukan operasi memotong bekalan elektrik di 23 premis yang didapati menjalankan kegiatan perjudian secara haram dalam serbuan di seluruh Pulau Pinang hari ini.
Ketua Polis negeri, Datuk Sahabudin Abd. Manan berkata, tindakan tersebut dibuat selepas pihaknya mendapati premis berkenaan menjalankan kegiatan perjudian secara haram disebalik pelbagai perniagaan.
“Antaranya mereka berselindung di sebalik perniagaan barang runcit, menjual telefon, barangan terpakai dan lain-lain.
“Sebagai langkah untuk meningkatkan lagi tindakan ke atas sindiket-sindiket perjudian, pihak kami telah melancarkan Op Dadu Khas mulai Selasa lalu bagi memastikan Kontinjen Pulau Pinang bebas daripada segala akitiviti perjudian haram,” katanya dalam satu kenyataan di sini hari ini.
Menurut Sahabudin lagi, sepanjang tahun ini, pihaknya telah menahan seramai 862 individu sehingga Rabu lalu atas pelbagai kesalahan berkaitan perjudian haram.
“Sebanyak 556 serbuan ke atas pelbagai premis perjudian telah dijalankan selain merampas sebanyak 890 buah telefon dan komputer.

“Turut dirampas adalah wang tunai berjumlah RM361,478,” katanya lagi.
Beliau berkata, kes berkenaan disiasat mengikut Seksyen 4A(a),Seksyen 4(1)(A), Seksyen 7(2) dan Seksyen 6(1) Akta Rumah Judi Terbuka 1959. – K! ONLINE


86 ditahan ingkar PKPP
Oleh MOHD RASDAN AHMAD

21 Ogos 2020, 5:11 pm
KUALA LUMPUR – Polis Diraja Malaysia (PDRM) telah menahan 86 individu atas kesalahan ingkar arahan Perintah Kawalan Pergerakan Pemulihan (PKPP) semalam.
Menteri Kanan (Keselamatan), Datuk Seri Ismail Sabri Yaakob berkata, daripada jumlah itu, seramai 77 individu telah dikompaun manakala sembilan individu pula direman.
“Sebanyak 2,484 Pasukan Pematuhan yang melibatkan 11,435 anggota telah membuat pemantauan di 3,809 pasar raya, 5,054 restoran serta 1,340 penjaja, 1,209 kilang, 3,742 bank dan 674 pejabat kerajaan.
“Juga dipantau, sebanyak 1,110 terminal pengangkutan darat, 203 terminal pengangkutan air serta 98 terminal pengangkutan udara,” katanya melalui satu kenyataan akhbar hari ini.
Sementara itu, kata Ismail Sabri, sebanyak dua lagi warga asing ditahan kerana kesalahan imigresen menerusi Operasi Benteng yang melibatkan PDRM, Angkatan Tentera Malaysia (ATM), Agensi Penguatkuasaan Maritim Malaysia (APMM) dan Agensi Keselamatan Sempadan Malaysia (AKSEM).
Katanya, sebanyak 63 Sekatan Jalan Raya Operasi Benteng dilakukan di seluruh negara semalam dan 32,279 kenderaan diperiksa bagi mengekang kemasukan Pendatang Asing Tanpa Izin (PATI) terutamanya di lorong-lorong tikus.

“Kerajaan akan mengambil tindakan tegas terhadap mana-mana pihak yang cuba memasuki sempadan negara secara haram dan agensi-agensi penguatkuasa akan terus mengetatkan kawalan kawasan sempadan terutamanya di lorong-lorong tikus,” katanya.
Dalam pada itu, kata Ismail Sabri, PDRM telah mengadakan 327 pemeriksaan terhadap individu yang sedang menjalankan kuarantin wajib 14 hari di kediaman masing-masing dan kesemua individu yang dikuarantin telah mematuhi SOP yang ditetapkan.
“PDRM bersama petugas Kementerian Kesihatan Malaysia (KKM) akan sentiasa membuat pemeriksaan dan pemantauan terhadap individu-individu terbabit bagi memastikan SOP dipatuhi,” ujarnya.
Menerusi kenyataan itu, Ismail Sabri memaklumkan, 1,103 pemeriksaan khas dilakukan pegawai KPDNHEP semalam
dan mendapati 1,089 premis mematuhi SOP yang ditetapkan.
“Sebanyak 13 premis diberi nasihat dan satu premis diberi amaran kerana tidak patuh SOP.
“Dalam tempoh PKPP ini, kerajaan ingin menggesa pengusaha dan orang ramai supaya sentiasa mengamalkan kawalan kendiri termasuk penjarakan sosial dan kebersihan diri terutamanya dalam aktiviti jual beli barangan keperluan harian,” ujarnya. – K! ONLINE.


Empat sekawan tak sempat lepas gian
Oleh KOSMO!

21 Ogos 2020, 5:09 pm
Oleh MOHAMAD NAUFAL MOHAMAD IDRIS
KLANG – Hasrat empat sekawan melepaskan gian menghisap dadah tidak kesampaian apabila dicekup
polis dalam kejadian di sebuah rumah di Jalan Pekan Baru di sini semalam.
Kesemua suspek termasuk seorang wanita berusia 31 hingga 53 tahun diberkas pukul 10.30 pagi.
Ketua Polis Daerah Klang Utara, Asisten Komisioner Nurulhuda Mohd. Salleh berkata, siasatan awal mendapati mereka baharu sahaja membeli sepeket dadah disyaki syabu seberat 0.2 gram dengan harga RM50.
Katanya, semasa serbuan mereka dilakukan mereka didapati tidak sempat menghisap dadah tersebut.
“Kita turut menemui sebotol plastik yang telah diubahsuai menjadi alat menghisap dadah.

“Selain itu, berdasarkan kuantiti dadah tersebut didapati hanya untuk kegunaan mereka sahaja,” katanya ketika dalam kenyataan di sini hari ini.
Jelas beliau, kesemua suspek kini disiasat mengikut Seksyen 12(2) Akta Dadah Berbahaya 1952. -K! ONLINE